Berapa Lama Sperma Boleh Hidup Di Luar?

Benih merupakan asas kepada segala jenis kehidupan. Tiada benih, maka tiadalah kehidupan. Pelbagai jenis kehidupan, terutamanya mamalia, pula mempunyai dua jenis benih berbeza. Yang pertama bagi manusia ialah ovum terdapat dalam sistem pembiakan wanita. Benih ini mampu hidup berdasarkan tempoh kesuburan selepas dan sebelum haid. Manakala lelaki subur pula mempunyai sperma yang dibekalkan tenaga oleh cecair mani.

Dalam sesudu teh cecair mani, berkemungkinan besar terdapat 280 juta sperma yang setiap satunya bersaing untuk mencapai persenyawaan bersama ovum. Golongan yang aktif bersenam pula didapati mampu menghasilkan lebih banyak air mani (Armstrong, 2013).

Tetapi persoalannya: berapa lama sperma boleh hidup di luar? Bermula dulu dengan liang peranakan wanita, sperma boleh hidup selama lima hari. Itupun tertakluk kepada tahap ovulasi seorang wanita. Jika liang peranakan wanita tersebut kering, jangka hayat sperma diseparuhkan hingga kemampuan dua hari sahaja. Bermakna sementara pasangan berasyikkan sambil puas, sperma menerima asakan dan azab yang perit. Bayangkanlah 280 juta sperma ditumpahkan; hanya satu sahaja yang membolehkan kehamilan.

Gambaran tersebut sudah jelas menceritakan keupayaan sperma untuk hidup di luar badan. Andai kata seorang gila menumpahkan air maninya ke dalam kolam renang, peluang untuk menghamilkan seorang perenang wanita subur sangatlah rendah. Apabila bertemu dengan air, sperma akan mati dalam suatu situasi digelar kejutan osmosis (Zarmakoupis, 1998). Jadi usahlah risau mengandung secara tidak sengaja dengan berkongsi kolam renang atau pantai. Namun wanita sebenarnya perlu merisaukan situasi lain.

Penemuan pada 29 Ogos 2017 seharusnya mengingatkan semua tentang keupayaan sperma untuk hidup dalam mulut. Kerana pada waktu itu, keputusan makmal menemui sperma hidup dalam mulut seorang perempuan.

Sehubungan dengan itu, sperma juga boleh hidup di atas kulit. Namun tempoh hayatnya tidak begitu lama. Dianggarkan sperma mampu hidup selama 20 minit sahaja di atas kulit berpeluh. Tetapi bagi permukaan kulit kering pula, jangka hayat hanyalah beberapa minit. Apabila bercakap tentang berpeluh, sekali lagi harus diingatkan tentang kejutan osmosis. Andainya pasangan berkongsi tab mandi yang sama, berkemungkinan wanita boleh dihamilkan, itupun jika ada galakan pada permukaan kemaluan wanita. Namun kebarangkaliannya juga sangatlah rendah – disebabkan itu terdapat saranan untuk berjaga-jaga dan berhati-hati bila berkaitan hamil luar rancangan.

Pada dasarnya, jika difikirkan ancaman hamil bukanlah pada tempat mandi. Sebaliknya kerisauan terhadap mitos-mitos yang dijulang sebagai potensi perlu disentuh juga. Apakah kebarangkalian untuk hamil jika air mani terkena rambut, cadar, tisu, karpet, langsir, lantai atau yang paling biasa dikongsi selimut?

Kalau difikirkan, pancut pada langsir memang bunyinya gila. Tetapi berdasarkan majalah-majalah kesihatan seperti Health Central, Medical Daily dan Men’s Health, langsir boleh dijadikan sasaran mudah untuk mengelap kemaluan. Dikhuatiri jika kedua-dua jantina menggunakan tempat langsir yang sama untuk mengelap. Maka apakah kebarangkalian untuk hamil?

Ironinya, sperma akan mati dalam masa beberapa minit pada permukaan sebegini. Ataupun sekurang-kurangnya sehingga cecair mani itu kering. Menurut Dr. Jamin Brahmbhatt yang meruapakan seorang pengulas urologi dalam majalah Men’s Health, walaupun sperma sudah mati, DNA pada sperma tidak semestinya mati. Maka sementara peluang kehamilan dikecilkan sehingga ke paras 0.0001%, kesannya menjadi bentuk “arkeologi forensik” yang boleh membawa penyiasat kepada orang melepaskannya.

Jadi jika ingin melepas hajat di bilik hotel, kalian selamat selagi tiada kaitan dengan apa-apa salahlaku jenayah.

RUJUKAN:

Armstrong, D. (2013, February 5). Highest Sperm Count Favors Athletes Over Couch Potatoes. Retrieved from https://www.bloomberg.com/news/articles/2013-02-04/highest-sperm-count-favors-athletes-over-couch-potatoes

CycleMatters. (n.d). The Truth About Sperm Survival: How Long Do Sperm Live? Retrieved from https://www.naturalcycles.com/cyclematters/the-truth-about-sperm-survival-how-long-do-sperm-live/

Zarmakoupis, P. (1998, January). Occurrence of osmotic shock in human spermatozoa: Its effects on the qualitative measurement of frozen-thawed spermatozoa.


Tatu Penjenayah Rusia

Tatu merupakan salah satu daripada “body modification” atau pengubahan kepada tubuh badan, dimana reka bentuk dibuat dengan memasukkan “warna” yang sama ada diperbuat daripada dakwat, pigmen dan pewarna @ dye ke lapisan dermis kulit bagi memberi warna kepada kulit tersebut.

Tatu mempunyai 3 kategori dan ianya adalah seperti berikut;

?Tatu Perhiasan.
Tatu ini dibuat dengan mengambil mana-mana reka bentuk dan tidak mempunyai apa-apa makna kepada si pemakai tatu.

?Tatu Simbolik
Tatu ini dibuat bagi melambangkan “kehidupan” atau “kejahatan” si pemakai. Tatu kategori ini biasanya dibuat di penjara-penjara.

?Tatu Grafik
Tatu ini mengambil mana-mana reka bentuk, yang disukai dan berkaitan dengan si pemakai tatu. Seperti artis, haiwan, kepercayaan atau ideologi si pemakai tatu.

Namun, apa yang ingin saya ketengahkan di dalam artikel ini adalah berkenaan Tatu Penjenayah Rusia di penjara dan kem tahanan. Dimana setiap reka bentuk, simbol, serta huruf itu mempunyai makna-makna tersendiri.

?Sejarah Perbuatan Mentatu di Penjara dan Kem Tahanan Rusia.

Memberi tanda atau dalam bahasa inggerisnya “branding” kepada penjenayah bukan lah sesuatu yang asing. Mentatu tubuh badan seseorang bagi mengenal pasti bahawa si pemakai tatu merupakan seorang penjenayah atau bekas penjenayah dilakukan sebelum perbuatan mentatu itu menjadi “trend” atau “adat” bagi seorang penjenayah di penjara.

Ia telah lama dilakukan sebelum ini di dalam tamadun Jepun pada tahun 300-600 AD yang dikenali sebagai Zaman Kofun atau ‘Kofun Period’ dimana penjenayah akan ditatu sama ada pada dahi, pipi, badan, atau lengan mereka bagi membezakan seorang penjenayah dengan individu yang lain.

Di Rusia, perbuatan mentatu badan bagi penjenayah telah diharamkan sejak tahun 1863. Walaubagaimanapun, pada sebelum itu tatu telahpun digunakan bagi mengenal pasti penjenayah. Contohnya tatu simbol salib di tangan kiri menandakan bahawa si pemakai seorang tentera yang melarikan diri.

Seterusnya, sehingga tahun 1846, tatu perkataan ‘VOR’ diberikan kepada penjenayah pada dahi dan pipi mereka menandakan si pemakai dikenakan hukuman kerja berat di Gulag.

“Tanda” juga dikenakan pada bahagian belakang di tulang belikat dan lengan kanan, dan ia terbahagi kepada 3 kategori;

✴“SK” untuk Ssylno-Katorzhny
(pesalah kerja berat)

✴“SP” untuk Ssylno-Poselenets
(orang buangan kerja berat)

✴“B” untuk Begly
(mereka yang pernah melarikan diri).

Tahun 1846, menyaksikan perkataan VOR digantikan “KAT”; diambil dari 3 huruf pertama perkataan katorzhnik yang membawa maksud “pesalah hukuman kerja berat”.

Pada tahun 1930 an, kasta diantara penjenayah Rusia mula timbul terutamanya dengan kemunculan kumpulan Masti (suits) dan Vory v Zarkone serta Blatnye yang membawa maksud (“authoritative thieves”). Dengan ini, tatu yang dicacah pada badan menandakan kedudukan dan hierarki.

Sehingga menjelang Perang Dunia ke-2, sebarang bentuk tatu menandakan si pemakai seorang penjenayah profesional. Pengecualian diberi kepada anak kapal dan mereka yang berkhidmat di dalam tentera laut.

Tatu di penjara Rusia bukanlah seperti tatu yang biasa lihat “menghiasi” tubuh badan mereka yang kita perhatikan di tepi-tepi jalan. Ia membawa maksud tersendiri dan tatu-tatu ini “diberi hak dipakai” dan bukanlah ditatu mengikut sesuka hati si pemakai.

Tatu ini dibuat atau “diterima” penjenayah bagi “menonjolkan diri” dan ia juga berfungsi sebagai “pengenalan diri” atau identifikasi si pemakai kepada banduan-banduan lain serta ia juga menunjukkan “hierarki” atau pangkat si pemakai tatu di dalam penjara.

ℹ Peralatan yang digunakan untuk mentatu didalam penjara?

Peralatan yang digunakan di penjara adalah dengan cara yang primitif dan menyakitkan serta berdasarkan “apa yang ada” sahaja. Kadangkala, cuma hanya jarum yang dicucuk-cucuk berulang kali kebawah lapisan kulit berserta dengan dakwat. Tidak tahan dengan cara manual ini? Ada juga tatu yang dibuat dengan pencukur elektrik yang telah diubah suai dipasang jarum.

ℹ Dakwat jenis apakah yang digunakan?

Kerana sumber yang terhad di dalam penjara, banduan-banduan hanya menggunakan ramuan dakwat yang diperbuat daripada cecair getah yang dibakar, arang serta dicampur bersama dengan urin atau air kencing mereka sendiri. Seterusnya, oleh kerana untuk mengelak komplikasi kesihatan, ianya lebih baik jika urin orang yang hendak ditatu itu sendiri digunakan bagi mentatu badannya.

? Faktor kebersihan dan kesan keatas kesihatan.

Oleh kerana perbuatan mentatu itu dilarang didalam penjara dan jika ditangkap hukuman yang berat bakal dikenakan, ia dilakukan secara rahsia di tempat-tempat yang kotor dan tidak steril.

Oleh itu, banyak komplikasi yang berbangkit daripada perbuatan mentatu di dalam penjara ini antaranya adalah penyakit serius seperti gangren dan tetanus @ kancing gigi yang disebabkan oleh bakteria Clostridium tetani. Selain itu, kebiasannya mereka yang ditatu akan menghidap lymphadenitis, keadaan dimana nodul limfa membengkak beserta demam tinggi.

Kemudian, terdapat risiko tinggi penyebaran penyakit berjangkit seperti sifilis, AIDS dan sebagainya.

? Apakah maksud tatu-tatu ini di dalam institusi penjara?

Setiap grafik, imej, ayat dan huruf yang ditatu mempunyai maksudnya yang tersendiri. Sebuah atau setiap tatu itu boleh menjadi sebab sama ada si pemakai tatu tersebut hidup atau mati di dalam persekitaran penjara.

Apabila seorang banduan baru tiba di sesebuah penjara serta mempunyai tatu dibadannya, beliau akan disoal banduan “otai” apakah maksud disebalik tatu yang dipakai. Dan jika banduan baru itu tidak dapat menjawab, salah dalam memberi jawapan serta diketahui “menipu” dalam pemerolehan tatu itu, beliau akan diberikan pisau, kaca atau batu yang tajam dan dipaksa “memadamkan” tatu itu dari tubuh badannya.

Gagal berbuat demikian, hukuman yang berat akan diberikan si pemakai tatu sama ada dipukul dengan teruk, dirogol/diliwat atau dibunuh.

Oleh sebab-sebab ini, tatu merupakan sesuatu perkara yang dihormati serta ditakuti di dalam kelompok banduan-banduan di penjara.

Teks pada buku lima ditulis NADYA. (nama perempuan)

“Cincin” di jari telunjuk melambangkan “Tidak berharap kepada sesiapa kecuali diri sendiri”. Ia juga tanda bahawa si pemakai seorang ‘patsan’ gelaran mereka yang mempunyai kedudukan tinggi.

“Cincin” di jari hantu simbol salib melambangkan “salib seorang penjenayah”.

“Cincin” di jari manis melambangkan si pemakai pernah ditangkap dan menjalani hukuman sepenuhnya.

“Cincin” di jari kelingking simbol kepada “dark life” atau kehidupan yang gelap. melambangkan si pemakai menghabiskan banyak masa di sel hukuman isolasi yang gelap gelita.

Tengkorak, tulang yang memangkah, pistol, pisau serta huruf “K” melambangkan bahawa si pemakai merupakan seorang pembunuh.

References & Credit:

© Arkady Bronnikov / FUEL

Vice: The Visual Encyclopaedia of Russian Jail Tattoos. Retrieved from: https://www.vice.com/…/russian-criminal-tattoo-fuel-damon-m…

c. 1970-1990, Russian criminal tattoos. The human iconography of the Russian underground. Retrieved from:https://mashable.com/2014/10/29/russian-prison-tattoos/…


Strategi Tabung Haji Ketika Krisis Ekonomi

Krisis ekonomi bukan satu peristiwa yang disukai oleh institusi kewangan. Ini kerana mereka harus merangka satu pelan untuk mengatasi semua jenis krisis tersebut untuk mengelakkan kerugian yang besar.

Begitu juga dengan Tabung Haji, mereka telah bersiap sedia untuk menangani krisis ekonomi dengan strategi mereka yang tersendiri.

Baru baru ini negara kita digemparkan dengan berita nilai ringgit yang lemah disebabkan krisis ekonomi yang telah melanda seluruh dunia. Sudah semestinya perkara ini akan memberi kesan kepada pelaburan ekonomi Tabung Haji terutamanya di luar negara.

Tabung Haji mempunyai pelaburan luar negara yang berjumlah hampir RM 6 billion. Jadi Tabung Haji akan memanfaatkan krisis ini dengan aset yang berada di luar negara.

Terdapat juga kesan positif apabila nilai ringgit lemah, kesan positif tersebut ialah kadar tukaran wata wang asing yang lebih tinggi akan meningkatkan nilai aset dan pendapat Tabung Haji apabila ditukarkan ke ringgit.

Contoh yang boleh diambil ialah Tabung Haji menjana pendapatan dalam pelaburan hartanah di Australia dengan menerima bayaran sewa dalam dollar Australia. Berdasarkan ramalan yang telah dibuat, Tabung Haji akan mencatatkan kenaikan dalam nilai aset mereka di luar negara.


Falsafah: Sebuah Pengenalan

“Sarip, kau nampak tak botol atas meja ni?” bisiknya ke telingaku sambil melabuhkan punggung ke kerusi kosong di sebelah.

Kelas 4 Shariah Sains Makkah masih lengang. Belum habis waktu rehat lagi.

Aku angguk mengiyakan.

“Kalau ikut Fizik, imej hanya terbentuk apabila berlaku pantulan cahaya yang masuk dalam anak mata sebelum diterjemah oleh neuron-neuron otak.”

“Betul,” aku mencelah. Posisi badan dibetulkan, memberi tumpuan yang lebih.

“Cuba kau fikir. Menariknya dengan prinsip cahaya ni, bahkan semua prinsip-prinsip yang melibatkan deria ialah, kau tak dapat buktikan apa-apa kewujudan pun di luar sistem saraf yang berserabut dalam tempurung kepala kau tu. Dunia kau hanyalah mainan denyut-denyut elektrik. Alam ini, tak mampu dibuktikan kewujudannya!”

Adakah ini falsafah? Ya dan tidak. Ya, boleh dikatakan ini adalah sebahagian daripada perbincangan falsafah dalam fasal epistemologi(1) – psuedoepistemologi setepatnya. Tidak, ini bukanlah intipati(2) kepada ilmu falsafah.

Maka apa itu falsafah?

Idea asas dalam lapangan kajian sejarah tamadun dunia hari ini adalah unjuran daripada Teori Evolusi Sosiobudaya(3) yang digagaskan oleh pasangan intelektual, Gerhard dan Jean Lenski. Silibusnya kini, garis masa sejarah dibahagikan kepada lima fasa masyarakat iaitu masyarakat pemburu; masyarakat peladang (hortikultur) dan penternak (pastoral); masyarakat agraria; masyarakat industri; dan masyarakat pascaindustri.

Secara relatifnya, perkembangan teknologi yang perlahan dan terbantut pada fasa awal kehidupan manusia telah membawa kepada bebanan kerja yang berat untuk survival manusia. Natijahnya, setiap individu dalam kelompok masyarakat akan bekerja keras dalam sebuah sistem sosial yang berteraskan ekonomi sara diri. Pada zaman ini, tiada pengkhususan kerja berlaku antara ahli masyarakat mahupun antara dua gender yang berbeza. Lelaki dan perempuan masing-masing setara dalam status social – masing-masing menghormati satu sama lain sebagai penting, tiada perbincangan siapa lebih afdal dan sebagainya.

Perkembangan teknologi akhirnya membawa kepada pengurusan kehidupan yang lebih efektif. Misalnya pada zaman penternakan dan perladangan, manusia sudah pandai mengumpulkan sumber-sumber ekonomi secara setempat dan mengusahakannya dengan baik. Kemudian tumbuh zaman agraria, di mana perkembangan teknologi telah membolehkan operasi pertanian dan perladangan berskala mega diadakan, membawa kepada lebihan (surplus) ekonomi yang melampau. Kemudian manusia mula berdagang.

Era agraria adalah titik permulaan sebuah sistem masyarakat yang benar-benar kompleks. Ketidakseimbangan pengagihan hasil ekonomi telah melahirkan kasta-kasta yang berbeza.

Manusia sudah pandai mengkhususkan diri dalam bidang-bidang tertentu: golongan bangsawan kini tidak perlu lagi bekerja keras dan mula mendalami ilmu-ilmu abstrak seperti seni dan falsafah. Sehingga beberapa lama – hatta sekarang pun – ilmu falsafah itu dikaitkan (secara tidak tepat) dengan kemewahan dan golongan bangsawan.

Maka apakah itu falsafah?

Dalam pengenalan kepada bukunya ‘A History of Western Philosophy’ Bertrand Russell telah mendeskripsikan falsafah sebagai ‘something intermediate between theology and science.’

Russell berhujah, sebagaimana teologi (~agama), falsafah juga terbina atas spekulasi-spekulasi tertentu yang tidak dapat difikirkan dengan akal, dan pada kebanyakan masa manusia menerimanya kerana diberitahu begitu oleh mereka yang dipercayai (autoriti). Bagaimanapun, sebagaimana sains, falsafah memandu manusia untuk berfikir dalam kerangka yang tepat, menilai hujah (taakul) supaya tidak terpedaya dengan autoriti yang belum tentu benar, walaupun hakikatnya dalam beragama kita sememangnya perlu kepada unsur autoriti.(4)

Ringkasnya, bagi beliau, falsafah mengurangkan sifat dogmatik sesebuah agama apabila ia mengajar para penganut untuk berfikir tentang doktrin-doktrin penting dalam keimanan, samada berlaku percanggahan atau tidak, juga mengurangkan kekecewaan mereka yang terlalu bersifat saintifik dalam pembuktian sehingga menolak apa yang tidak mampu mereka fahami dengan rumus-rumus yang ‘kering’.

Nada yang hampir sama turut disuarakan oleh al-Ghazali dan Halevi(5) apabila mereka menolak untuk menjadikan logik sebagai asas kepada agama. Keimanan, bagi mereka, hendaklah terbit daripada satu kebenaran mutlak yang tidak boleh dipersoalkan (apodictic truth) dan logik hanyalah alat untuk menilai agama-agama yang ada: yang mana satu agama yang benar.

Russell kemudian menutup pendahuluannya dengan:

‘But between theology and science there is a No Man’s Land, exposed to attack by both sides; this No Man’s Land is philosophy. Uncertainty, in the presence of vivid hopes and fears, is painful, but must be endured if we wish to live without the support of comforting fairy tales. It is not good either to forget the questions that philosophy asks, or to persuade ourselves that we have found indubitable answers to them. To teach how to live without certainty, and yet without being paralyzed by hesitation, is perhaps the chief thing that philosophy, in our age, can still do for those who study it.’

Walaupun mula-mula diterbitkan sewaktu Tanah Melayu dilanda penjajahan Jepun, tulisannya ini masih disebut-sebut sebagai asas yang baik untuk mula mendalami falsafah – terutamanya daripada aspek sejarah dan perkembangannya.

Maka apa itu falsafah?

Sebenarnya aku, tentunya, bukanlah orang yang paling ahli dan layak untuk mengupas sebuah perbahasan yang berat begini. Aku hanya akan cuba mengetengahkan beberapa perkara dasar yang aku kira penting untuk memahami secara ijmal (ringkas) apa itu falsafah sebelum para pembaca sekalian membuat bacaan kritikal masing-masing. Insha-Allah aku akan muatkannya dalam satu persembahan berkala yang tersusun dan komprehensif, mudah-mudahan.

Masih tertanya-tanya apa itu falsafah? Tahniah dan syabas. Selamat datang ke dunia di mana manusia asyik berfikir hingga ke satu tahap, mereka lupa apa yang sedang mereka fikirkan.

-abumehmed

Nota Hujung:

(1) Epistemologi ialah salah satu cabang disiplin falsafah yang membincangkan kesahihan, kaedah dan sumber sesuatu pengetahuan.
(2) Intipati ialah unsur teras kepada sesuatu perkara yang menjadi kata kunci dalam mendefinisikan perkara tersebut.

(3) Teori Evolusi Sosiobudaya menggariskan bahawa sesebuah ketamadunan itu berubah budayanya apabila berlaku perubahan dalam teknologi. Semakin pesat teknologi sesebuah tamadun, semakin hebat peradabannya.

(4) Hubung kait antara kaedah pembuktian saintifik (akal) dan autoriti yang dogmatic (wahyu) akan dibincangkan secara khusus dalam tulisan akan datang.

(5) Halevi ialah ahli falsafah yang begitu terkesan dengan tulisan-tulisan al-Ghazali. Para sarjana menggelarkannya ‘al-Ghazali Yahudi’


Apa Akan Berlaku Jika Kesemua Ais Di Bumi Mencair Dalam Satu Malam?

90% ais segar di Bumi terletak di Greenland dan Antartika. Setiap tahun, sebahagian kecil ais tersebut akan mencair ke laut. Biasanya, kesemua ais tersebut mengambil masa ratusan hingga ribuan tahun untuk mencair. Bagaimana sekiranya tiba-tiba saja, kesemua ais tersebut mencair dalam satu malam?

Ketika kita sedang tidur, paras air laut akan meningkat sehingga 66 meter. Bandar-bandar di tepi pantai seperti New York, Shanghai, dan London akan tenggelam dalam banjir besar. Seterusnya memaksa 40% populasi dunia meninggalkan tempat tinggal mereka.

Walaupun malapateka ini jelas mengakibatkan kerosakan pada kawasan darat, hal yang sama juga turut berlaku di laut. Paras air masin yang meningkat akan menceroboh simpanan air segar (freshwater) bawah tanah. Air bawah tanah ini merupakan sumber air minuman kita, sumber sistem pengairan dan sumber sistem jana kuasa penyejukan. Sumber ini akan musnah.

Selain itu, ais di Greenland dan Antartika terdiri daripada air segar. Maka, apabila ia mencair, sekitar 69% sumber air segar dunia akan menuju ke laut. Hal ini akan menimbulkan kekacauan pada corak arus air laut dan cuaca. Contohnya seperti Gulf Stream – kekuatan arus air lautnya telah memberikan kehangatan kepada utara Eropah. Air laut ini dapat berfungsi sebegitu kerana ketumpatan air laut masin dari Artik. Kebanjiran dari air segar akan melambatkan arus tersebut, malah sampai ke tahap tiada lagi arus. Tanpa udara yang hangat, suhu di utara Eropah akan jatuh. Hal itu akan memunculkan zaman ais kecil.

Bukan itu sahaja, bayangkan sekiranya 1% ais yang bukan dari Greenland ataupun Antartika mencair. Sebahagian daripada 1% itu pula berada di kawasan darat Bumi. Contohnya ais glasier yang terdapat di banjaran Himalaya. Hal ini akan menimbulkan antara ancaman terbesar kerana apa yang terperangkap di dalam glasier tersebut iaitu bahan kimia toksik seperti dichlorodiphenyltrichloroethane (DDT). Saintis menemui bahawa glasier seperti di banjaran Himalaya mampu menyimpan bahan kimia ini untuk berdekad lamanya. Apabila glasier ini mencair, bahan kimia itu akan dilepaskan ke sungai, tasik dan simpanan air bawah tanah. Seterusnya memberikan keracunan pada kawasan-kawasan tersebut.

Selebihnya daripada 1% tersebut terdapat di tundra di Artik. Kadangkala ais ini dikenali sebagai ‘permafrost’ – tanah lapisan atas yang sentiasa beku di Artik. Salah satu ancaman yang kita hadapi apabila cairnya permafrost ialah keracunan merkuri. Dianggarkan terdapat 15 juta gelen merkuri yang tersimpan di permafrost Artik. Jumlah tersebut hampir bersamaan dengan jumlah merkuri yang terdapat di tempat lain di atas muka Bumi ini. Selain itu, jirim organik di permafrost merupakan makanan lazat bagi mikroorganism. Gas yang dihasilkan oleh mikroorganism setelah makan jirim organik tersebut akan melepaskan, seterusnya meningkatkan kesan gas rumah-hijau iaitu karbon dioksida dan metana.

Saintis menganggarkan hal ini akan meningkatkan gas rumah hijau kepada dua kali ganda di atmosfera dan seterusnya akan meningkatkan suhu global sebanyak 3.5 darjah Celsius. Bunyinya macam tidak banyak tetapi akan menghasilkan kemarau besar-besaran. Lebihan wap air di atmosfera akan menghasilkan ribut dan banjir yang lebih dahsyat. Kesemua kota-kota di tepi pantai akan ditinggalkan. Berkemungkinan besar, ramai akan berhijrah ke Kanada, Alasaka dan kawasan Artik.

Walau bagaimanapun, hal ini mungkin tidak akan pernah berlaku. Tetapi siapa tahu.

RUJUKAN:


Ada Apa Pada Sejarah?

Apa perlunya kita mempelajari sejarah? Mengapa tidak kita lupakan saja?

Sejarah membantu kita faham bagaimana sesebuah tamadun itu bisa bangun atau jatuh.

Syed Naquib al-Attas mengungkapkan bahawa kelemahan ummat masakini ialah the loss of adab (kekurangan adab).

Jika secara teknikalnya pula, tamadun kota bermula apabila sesebuah komuniti mempunyai surplus (lebihan pengeluaran makanan) lalu membolehkan mereka mengusahakan peningkatan pada seni bina, sains, seni dan sebagainya.

Melihat secara material kelemahan ekonomi kita kini, kita boleh katakan bahawa kita ketinggalan dalam era perindustrian jika dibandingkan dengan barat. Ya, barat ada kelebihan dari colonialization apabila mereka dapat memonopoli sumber. Akan tetapi umat Islam ketika itu juga punya kelebihan iaitu Khilafah. Bukankah Khilafah juga memiliki sumber yang banyak merujuk kepada keluasan empire.

Boleh jadi kekurangan ketika itu yang sebenarnya ialah kekurangan ilmu kemahiran. Masalah inilah yang dijawab oleh Bediuzamn Said Nursi; “Kita terbelakang dari barat oleh kerana kita ketinggalan dari ilmu sains, oleh itu Sains dalam dunia Islam harus kita majukan”. Sains tidaklah pula antonim kepada agama.

Dialog antara Said Nursi dengan Kamal Attaturk merupakan suatu pertembungan idealism:

MUSTOFA KAMAL: Saya kagum terhadap ucapan Hodja. Kata-kata Hodja yang menyentuh kepentingan Sains dan Ilmu pengetahuan menarik perhatian saya.

SAID NURSI: Pasha, Minda merasa puas dengan Sains, manakala jiwa merasa puas dengan Agama. Apabila dua perkara ini menyatu, akan kita temui kebenaran. Kekuatan mental dan material sangat penting sekarang. Kerana kini Eropah menindas kita dengan kekuatan mereka pada Sains dan Industri. Sebab itulah harus kita melawan mereka melalui Sains dan Seni dengan memperbaiki diri kita dari masalah kejahilan, kemiskinan dan konflik dimana masalah-masalah ini ialah musuh kepada manifestasi penyatuan terhadap tuntutan Allah.

MUSTOFA KAMAL: Hodja, saya kagumi perjuangan, akhlak dan kejujuran kamu. Kita akan lakukan reformasi dan kami perlukan sokongan bantuan kamu. Misalnya kami akan mengubahsuai kebiasaan pada arak (dibolehkan minum arak) dan etika pemakaian (serban dan tudung dilarang pemakaiannya).

*merenung tajam pada Kamal.
SAID NURSI: Hak mahupun janji Allah tidak pernah berubah. Surahnya ialah kebahagiaan terbesar.

MUSTOFA KAMAL: Tuhan memberikan bumi ini kepada pengelolaan kita. Untuk kita berjalan di atasnya dengan keadilan dan makan makanan yang Allah berikan.

*bediuzzaman berdiri dan meninggikan suara.

SAID NURSI: Pasha! Pasha! Lakukanlah reformasi terhadap sains dan seni. Tapi ingat jangan ringankan hukum Quran!

MUSTOFA KAMAL: Kami sentiasa perlukan Hodja yang berani seperti kamu. Kami menjemput kamu ke sini untuk mendapat maslahah dari pemikiran tinggi kamu.

*Said Nursi membelakangi Kamal kemudian berjalan ke pintu keluar.

MUSTOFA KAMAL: Hodja! Hodja! Saya kagumi kamu sejak hari kamu berucap di Thessalonica. Jangan halang reformasi kami. Hiduplah bebas

*Said Nursi terus keluar pergi.

Mungkinkah Kamal Attaturk tidak mempelajari sejarah? Atau mempelajarinya tetapi gagal memahami?

Sejarah tradisi Islam berbeza dengan tradisi Barat. Kemajuan dalam Sains mengikut tamadun Islam bersendikan agama. Seruan Iqra’ dan semangat pencerahan dalam menyingkap rahsia sunnatullah sentiasa menyuluh abad keilmuan islam. Tidakkah Kamal mempelajari sejarah kemuncak agama dan sains abad Andalusia dan Abbasiah?

Bagi tradisi barat, memanglah agama dilihat sebagai hijab kepada Ilmu dan Sains. Saintis seperti Bruno dan Campanella diseksa oleh gereja apabila mempertahankan Copernicus dalam dakwaan matahari ialah center of the solar system. Meskipun gereja ketika itu menguasai 30% hak tanah di negara eropah dan menyumbang kepada penjagaan balu, anak yatim serta faqir miskin, pengabaian terhadap ilmu pengetahuan berserta sains telah merugikan umat barat ketika itu.

Memahami sejarah membantu kita mengenalpasti nilai apakah yang harus diangkat dan nilai apakah yang harus disisihkan menerusi pengalaman ketamadunan yang kita lalui.

Memahami sejarah dan tamadun ialah langkah pertama Ibnu Khaldun dalam menyusun prakata bagi ensiklopedia al-Ibar, dimana alMuqaddimah itu lebih popular dari ensiklopedia itu sendiri. Faktor yang menyebabkan ia begitu tekenal ialah kerana ia mendakwa bisa menjangka jatuh bangun sesebuah tamadun, sepertimana dalam sains kita boleh menjangka hipotesis melalui pembolehubah.

Dakwaan ini begitu radikal ketika itu kerana ia mengiyakan satu dakwaan bahawa tiada suatu tamadun pun yang akan selama-lamanya di atas. Melalui penawar yang didiskripsi oleh Ibn Khaldun, dapat kita membina Tamadun yang lebih baik, bercerminkan ibrah sejarah tamadun lampau.

Memahami sejarah membantu kita meramal masa hadapan (tanpa menafikan masa hadapan itu dalam tangan Allah). Dan bagaimana kita menjangka masa hadapan menunjukkan bagaimana keadaan masakini. Seperkara lagi tentang sejarah ialah kita sedang mencoraknya. Bahawa sejarah tidak semestinya dicorak oleh tokoh-tokoh besar tetapi kita juga punya signifikan nan tersendiri.

“The past is not really the past. We are living it today”.
Apa saja yang kita alami kini, adalah kesan peristiwa di masa lampau.

*Pasha ialah gelaran tuan biasanya bagi yang berjawatan tinggi. *Hodja ialah gelaran tuan yang biasanya merujuk kepada ilmuwan.


Kisah Pembunuh Jadikan Daging Manusia Sebagai Inti Burger

Pada 15 Disember 1996, pihak polis telah menangkap suspek bernama Joseph Roy Metheny, juga dipanggil dengan nama Joe Metheny atas kesalahan membunuh seorang mangsa wanita menurut laporan dari kawan Joe sendiri melalui talian panggilan kecemasan serta laporan oleh seorang wanita yang Joe culik. Namun apa yang pihak polis tidak sangka ialah Joe sendiri mengaku kesalahan membunuh seramai 13 orang mangsa yang terdiri dari pelacur dan orang gelandangan.

Lagi drastik, Joe mengaku bahawa daging mangsa yang dia bunuh dijadikan sebagai inti burger, kemudian memberikan makan kepada para pelanggan. Apa yang menjadikan seorang yang bekerja sebagai pembalak ini menjadi seorang pembunuh bersiri yang sanggup berbuat demikian? Adakah disebabkan oleh sejarah keluarganya yang memilukan?

Kisah Hidup Joe Metheny

Terlebih dahulu, kita harus mengenali dahulu sejarah hidup Joe Metheny ini. Zaman kanak-kanak Joe sangat pilu. Joe dilahirkan pada 2 Mac 1953 dan keluarganya menetap di kota Essex berdekatan dengan kota Baltimore di dalam negeri Maryland, AS. Bapanya seorang pemabuk dan jarang bersama keluarganya. Ibunya juga jarang tinggal dalam rumah kerana terpaksa menyara 6 orang anaknya dengan pelbagai pekerjaan.

Tidak banyak kisah tentang kehidupan awal Joe. Apa yang ibunya ketahui ialah Joe pernah berkhidmat sebagai Army atau tentera darat AS pada tahun 1973. Ketika itu Joe berusia 19 tahun dan sejak itu dia tidak lagi berhubungan dengan keluarganya. Tamat perkhidmatan, Joe bekerja sebagai pembalak dan juga pemandu trak (gelaran warga AS untuk lori). Dia tinggal bersama teman wanitanya, kemudian mereka mempunyai anak lelaki. Di sinilah tragedi berlaku yang menyebabkan Joe menjadi seorang pembunuh.

Kes Pembunuhan Pertama Joe

Pada tahun 1994, Joe harus memandu dalam jangka masa yang panjang kerana tugasnya sebagai pemandu trak. Kembalinya dia dari bekerja, dia mendapati bahawa teman wanitanya hilang bersama anak lelaki mereka. Joe tahu teman wanitanya itu ketagihan dadah, seperti dirinya juga. Maka, Joe beranggapan bahawa teman wanitanya lari bersama lelaki lain. Joe begitu geram dan memulakan pencariannya di beberapa rumah dia kenal dan di bawah jambatan yang dia tahu pasangannya biasa lepak di situ untuk lepaskan gian.

Apa yang Joe temui hanyalah dua orang lelaki gelandangan yang mengenali teman wanitanya. Apabila ditanya mereka berdua tidak mengetahui keberadaan pasangan Joe. Joe begitu marah sehingga dia sendiri tidak dapat mengawalnya. Dengan sekelip mata kedua-dua orang gelandangan itu ditetak oleh kapak Joe pegang. Seorang saksi iaitu nelayan telah menyaksikan kejadian tersebut. Belum sempat dia laporkan kepada pihak polis, nelayan itu menjadi mangsa tetakan ketiga Joe. Dari sinilah ramai percaya bahawa Joe pertama kali memulakan naluri membunuh.

Setelah Joe kembali berfikir rasional, dia sangat panik kemudian melemparkan ketiga-tiga mangsa ke sungai bagi menghapuskan bukti pembunuhan. Malang tidak berbau, akhirnya Joe ditangkap oleh pihak polis atas pembunuhan tersebut dan dipenjara selama setahun setengah sebelum dibicarakan. Namun begitu, pihak polis gagal menemui sebarang mayat di dasar sungai yang Joe dakwakan yang dia lemparkan mangsanya. Maka, Joe dibebaskan setelah pihak polis ketiadaan bukti bagi sabitkan kesalahannya.

Tentang perkembangan pasangannya, Joe mengetahui bahawa setelah 6 bulan sejak kehilangannya. Teman wanitanya dikatakan bersama seorang lelaki di kota seberang. Lelaki itu dikatakan memaksa pasangan Joe menjual diri demi dapatkan dadah. Pihak berkuasa telah menangkap pasangan ini, kemudian mengambil anak Joe dari teman wanita itu agak anaknya tidak mengalami penderaan.

Bermulanya Kisah Pembunuh Inti Burger

Joe meneruskan pencariannya namun kali ini menggunakan cara yang berlainan. Dia pergi bertemu dengan beberapa orang pelacur yang menjual diri di jalanan, kemudian bertanyakan keberadaan pasangannya. Jika gagal, Joe melempiaskan nafsu dengan membunuh mereka. Setakat ini Joe membunuh dua orang pelacur, namun dia tidak lagi membuang mangsanya di sungai. Joe mempunyai cara yang dikira ‘efektif’ untuk sembunyikan buktinya.

Joe membawa pulang mangsanya dahulu di rumahnya, kemudian mengerat seluruh tubuh mangsa. Daging mangsa yang dikerat kemudian dimasukkan ke dalam bekas makanan Tupperware dan simpan di dalam peti sejuk. Jika peti sejuk itu penuh, dia simpankan bekas tersebut di dalam kontena trak.

Beberapa minggu kemudian, Joe hasilkan isi burger dengan campurkan isi daging mangsanya dengan daging lembu dan babi. Seterusnya, dia menjual inti tersebut dengan membuka alat memanggang dan ber-barbecue di luar rumahnya. Hasilnya ramai pelanggan menjamah isi burger ‘ciptaan’ Joe dan amat berpuas hati. Dia tidak mendapat komen tentang rasa daging yang aneh. Jika permintaan inti burger Joe meningkat, dia melakukan ‘projek’ semula dengan mencari mangsa seterusnya di jalanan. Beginilah cara Joe hapuskan mangsanya dan membiarkan pelanggannya tidak ketahui bahawa isi burger itu ada campuran daging manusia.

Akhir Kehidupan Joe Metheny

Pada tahun 1996, Joe Metheny akhirnya ditangkap oleh pihak polis setelah mendapat laporan dari kawan Joe yang mengetahui aktiviti gila Joe ini. Ditambah dengan kes mangsa bernama Rita Kemper yang diculik oleh Joe setelah diumpan dengan pemberian dadah, Joe bakal berada dalam tahanan polis dalam jangka masa yang panjang.

Semasa disoal siasat, Joe membuat pengakuan di mana dia telah membunuh 10 orang mangsa, ditambah dengan pengakuan Joe terhadap pembunuhan 2 orang gelandangan pertama pada tahun 1995, iaitu Randall Brewer dan Randy Piker. Joe juga mengaku atas penbunuhan terhadap dua orang pelacur bernama Cathy Ann Magaziner pada tahun 1994, dan Kimberly Lynn Spicer pada tahun 1996.

Menurut laporan polis, mangsa yang biasa dijadikan sasaran oleh Joe ialah pelacur berkulit putih yang ketagihan dadah heroin dan kokain. Mangsa-mangsa ini juga mengalami serangan seksual dahulu sebelum dibunuh. Di kota Baltimore juga Joe pernah melakukan pembunuhan seramai 3 orang mangsa dan beberapa mangsa juga telah dia lemparkan ke dalam Sungai Patapsco di tengah negeri Maryland. Walau bagaimanapun, pihak polis tidak dapat menemui sebarang bukti berkenaan kes Joe namun mereka tidak dapat mempedulikan pengakuan Joe yang begitu mengerikan.

Pada akhir perbicaraan kes-kes pembunuhan ini, Joe disabitkan kesalahan dan menerima hukuman mati pada tahun 1998. Masuk tahun 2000, hakim mengubah hukuman Joe dari hukuman mati kepada penjara seumur hidup tanpa sebarang parol (dibebaskan melalui kelakuan baik).

Semasa perbicaraan, Joe mengakui bahawa dia seronok melakukan pembunuhan sepanjang dia beraksi. Joe kemudian merasa bersalah atas tindakannya dan membiarkan dirinya dihukum oleh Tuhan. Yang paling Joe menyesal ialah dia tidak dapat membunuh dua orang yang dia berdendam: teman wanitanya dan si perampas. Pada 5 Ogos 2017, pengawal penjara Western Correctional Institution di Maryland mendapati Joe tidak memberi respon di dalam penjara pada pukul 3 petang. Akhirnya Joe Metheny disahkan meninggal dunia ketika berusia 64 tahun. Inilah kisah tragis seorang lelaki pendendam, kemudian bertukar menjadi pembunuh bersiri.

RUJUKAN:

Joe Metheny, The Killer Who Made His Victims Into Burgers – And Sold Them To Unsuspecting Customers. All Thats Interesting. Published on 15 June 2021.

James, Michael (January 13, 1997). “As police sift claims, families seek solace; Serial killings suspect might have slain 10”. The Baltimore Sun.

Jacobson, Joan (November 10, 1998). “Metheny sentencing testimony begins; Jurors hear man confess to strangling prostitute”. The Baltimore Sun. Retrieved April 17, 2019.


Ali Wallace aka Buang (1840-1907) – Saintis Melayu Sarawak Yang Dilupakan

Nama
Alfred Russel Wallace mungkin asing bagi orang awam tetapi bagi komuniti
saintifik terutama dalam bidang zoologi dan biologi, beliau merupakan antara
tokoh ulung dalam dua bidang berkenaan. Ini kerana Wallace merupakan tokoh yang
bersama Charles Darwin yang menyokong teori evolusi. Tidak seperti Darwin,
beliau pernah mengadakan ekspedisi penerokaan di Amazon dan Alam Melayu di mana
di sinilah, kebanyakan penemuan berkenaan flora dan faunanya menjadi asas
kepada buku The Malay Archipelago. Tetapi di sini, lebih baik lampu dihalakan
kepada orang kanan Wallace dalam ekspedisi ini iaitu Ali Wallace.

Sejarah keluarga

Dalam
setiap ekspedisi yang dijalankan Wallace, beliau merekrut ramai pembantu untuk
merekodkan semua penemuan semasa sesebuah ekspedisi. Dan sebaik saja menerima
gaji yang dijanjikan, sesetengah pembantu ini tidak menyertai ekspedisi
berikutnya. Tetapi dua individu yang sentiasa meniti di bibir Wallace iaitu Ali
dan Charles Allen dan nama kedua-duanya banyak dicatatkan dalam setiap catatan
beliau semasa berada di rantau itu. Dalam catatannya, Wallace menganggap Allen
yang berasal dari London suka mengambil mudah dan merasakan pembantunya itu
tidak akan berubah. Sementara Ali pula sentiasa dipuji dan dianggap sebagai
pembantu terbaik berdarah orang asal (Melayu) dalam ekspedisi berkenaan.

Berdasarkan
rekod, Wallace dan Allen mula bertemu dengan Ali pada akhir tahun 1855 atau
lebih tepat Disember 1855. Ini anekdot beliau berkenaan Ali, “Bila saya berada
di Sarawak pada tahun 1855, aku mengambil seorang remaja lelaki Melayu bernama
Ali sebagai pembantu peribadi dan untuk membantuku menguasai Bahasa Melayu
sebagai keperluan berkomunikasi kerap dengannya. Dia seorang pembersih dan
memberi perhatian serta boleh memasak dengan baik. Dia kemudiannya belajar
bagaimana hendak menembak burung, membuang kulitnya dengan bersih dan
memakaikan semula ia tanpa sebarang masalah. Dan dia juga seorang pelaut yang
mahir, satu kelebihan bagi mana-mana orang Melayu ketika itu dan bila ekspedisi
berhadapan kesulitan atau bahaya, dia tidak terganggu dan bersedia
menghadapinya.”

Tetapi sejarawan luar dan tempatan berpandangan kisah ini seharusnya dilihat dari berbelas tahun lepas. Ali Wallace atau nama sebenarnya Ali Amit merupakan anak bongsu daripada lima adik-beradik dan dilahirkan pada tahun 1840. Semasa membesar, beliau belajar perubatan tradisional daripada abangnya Tad atau Panglima Putad, satu kemahiran yang dipelajari daripada bapa mereka Amit. Bila berlakunya konflik pertempuran, Panglima Putad merawat mangsa yang cedera dengan Ali bertindak sebagai pembantu. Sementara abang sulung mereka, Osman atau Panglima Seman merupakan orang kepercayaan James Brooke dan turut berperanan sebagai algojo dengan menikam dari bahagian atas belakang di sebelah kanan sehingga menembusi organ jantung pesalah dengan sebilah keris.

Berikutan
jasanya terhadap keluarga Brooke, maka tidak hairanlah mengapa mereka mempunyai
persepsi baik terhadap Panglima Seman. Dalam buku Ten Years in Sarawak
misalnya, Charles Brooke menganggap orang Melayu sebagai teruk kecuali Panglima
Seman dan Abang Ali serta menceritakan kelebihan panglima itu. Bagi Ali pula,
beliau tahu jika bergaul dengan kelompok orang Eropah ketika itu, bintangnya
akan bersinar. Ketika itulah, beliau berkawan dengan penjaga kuda Astana
(kediaman rasmi Brooke) iaitu Edward. Kelibatnya bukanlah asing dalam kalangan
warga Astana kerana beliau juga belajar Bahasa Inggeris dengan Edward.

Selepas
tamat kempen pengukuhan kerajaan Brooke, Panglima Seman diberi ganjaran beberapa
bidang tanah oleh Brooke pada tahun 1852. Ali masih kekal di Kampung Jaie
dengan abangnya Panglima Putad saja yang memilih berhijrah ke kawasan yang
dikenali sebagai Kampung Panglima Seman. Di sini, beliau membuka perusahaan
tempaan besi yang menarik perhatian penduduk untuk berhijrah dan membina
kehidupan baru. Namun, ini mencetuskan iri hati seorang pembesar bernama Awang
Mat atau Pengiran Ahmad. Pembesar itu kemudiannya menyebarkan khabar angin
cubaan Panglima Seman merampas kerajaan dari tangan Brooke. Dakwaan tersebut
mudah dipercayai Raja Putih itu kerana dari bengkel besi yang diusahakan
Panglima Putad boleh saja menghasilkan senjata diperlukan untuk pemberontakan.

Panglima
Seman cuba menjelaskan situasi sebenar kepada Brooke sebanyak lapan kali di
Astana tetapi tidak dilayan. Dan bila Brooke pergi ke Singapura (berkemungkinan
untuk menjelaskan tuduhan aktiviti anti-lanun), wujud pula khabar angin beliau
sudah bersedia menyerang Panglima Seman dan para pengikutnya. Beberapa minggu
selepas itu, sebuah kapal besar berlabuh di muara Sungai Sarawak yang mula
menimbulkan kegelisahan orang ramai. Tatkala itu apabila kedua-duanya akhirnya
bertemu, ia tidak berakhir dengan baik di mana Brooke mengancam keselamatan
Panglima Seman dan keluarganya. Dan dengan kemunculan kapal besar itu, itu
sudah cukup mendorong mereka berhijrah ke Kampung Jaie dan menukar nama kepada
nama Cina atau Barat atas sebab keselamatan. Bagaimanapun, perkara itu langsung
tidak berlaku dan Panglima Seman hilang dalam lipatan sejarah di mana beliau
melarikan diri ke Sambas.

Sepeninggalan
abang sulungnya itu, Ali mengaturkan semua urusan kebajikan anak-anak keluarga
yang terlibat dan kembali ke Kuching untuk bertemu dengan bakal rakan baik dan
majikannya, Wallace. Beliau memanfaatkan keupayaan berbahasa Inggeris,
kemampuan sebagai tukang masak dan pengetahuan perubatan tradisional untuk
menyertai ekspedisi Wallace. Dan sepanjang enam tahun, Ali menjadi sebahagian
daripada ekspedisi Wallace dan memberi kesan mendalam bukan saja kepada majikannya
itu tetapi juga kepada dunia ilmu terutama dunia sains. Perjalanan dua sekawan
ini bermula di Santubong di mana ketika itu, beliau sibuk mengkaji biodiversiti
flora dan fauna yang wujud.

Ekspedisi Alam Melayu

Kedua-dua
Allen dan Ali mula menemani Wallace semasa tempohnya di Sarawak. Tetapi pada 10
Februari 1856, Allen mengambil keputusan meninggalkan kedua-duanya dan tinggal
di Sarawak sebagai guru di sebuah sekolah mubaligh. Dalam suratnya terhadap
kakaknya di Britain, Wallace menulis, “Aku perlu mengajar remaja lelaki China
itu (anggapan kelompok kolonial terhadap orang Asia terutama Melayu) untuk
mengumpul dan melekatkan serangga.” Tetapi seperti mana Awang dengan Ferdinand
Magellan, Ali cepat belajar dan mahir dengan kemahiran barunya. Seminggu
selepas itu, Wallace dan Ali bertolak ke Singapura dan tinggal di situ selama
96 hari. Semasa di sana, mereka melihat harimau yang ditangkap hidup-hidup di
Bukit Timah dan dipamerkan kepada orang ramai. Kisah harimau ini didakwa
Wallace menjadi sumber penceritaan harimau oleh kepada penduduk Maluku iaitu
kisah harimau jadian. Kisah sebegini mungkin dianggap pelik oleh ahli zoologi
British itu tetapi elemen mistik sebegini sememangnya diketahui penduduk
Kepulauan Melayu.

Mereka
kemudiannya singgah di Bali selama dua hari sebelum meneruskan perjalanan ke
Lombok. Di Bali, Wallace mengambil seorang lagi pembantu bernama Manuel
Fernandez, seorang lelaki berbangsa Portugis yang mahir menyingkirkan kulit
burung. Selepas tiba di Lombok pada Jun 1856, mereka meneruskan perjalanan ke
Makassar dan Aru. Semasa ekspedisi, Ali jatuh sakit sekaligus memperlahankan
usaha pengumpulan spesimen yang dilakukan Wallace. Sementara menunggu
pembantunya kembali pulih dengan makan kuinina di Pulau Aru, beliau mengambil
seorang remaja bernama Baderoon (Badrun atau Badrul) dari Makassar sebagai
pembantu. Walaupun dianggap baik oleh Wallace, Baderoon juga mempunyai tabiat
kaki judi dan berat tulang sehingga mengundang kemarahannya. Pembantu itu
meninggalkan ekspedisi akibat masalah hutang dan sejak itu, satu-satunya
individu yang paling dipercayai ahli zoologi British itu ialah Ali.

Dari
Aru, ekspedisi Wallace mula bergerak ke Maros di utara Makassar dan pada
November 1857, mereka meninggalkan Makassar menuju ke Ternate. Selepas tiba di
Ternate pada Januari 1858, Wallace menulis esei tentang evolusi dan pilihan
semulajadi versinya sebelum menghantarnya kepada rakan dan pakar zoologi,
Darwin. Esei tersebut mendorong Darwin bertindak segera dan menulis versinya
tentang evolusi yang kita kenali dengan tajuk On the Origin of Species. Semasa
di Ternate, Ali bertemu jodoh dengan seorang wanita tempatan dan memilih untuk
tidak mengikut ekspedisi Wallace pada tahun 1859. Semasa tahun-tahun ini, wujud
kemungkinan beliau kembali ke Sarawak untuk menjenguk sanak-saudara di sana.
Ali hanya kembali menyertai mereka pada Mei hingga Julai 1861 semasa di Pulau
Buru. Tetapi bagaimana beliau tahu lokasi sebenar ekspedisi Wallace? Besar
kemungkinan orang yang menyampaikan berita ekspedisi mereka ialah kenalan
Wallace, Johann Alexander Jungmichael. Anak kepada seorang vikar, beliau
merupakan orang kepercayaan ahli zoologi itu dalam soal kewangan semasa
ketiadaannya. Dari situ, mereka menuju ke Ternate, Manado, Makassar, Jawa (dari
Surabaya ke Betawi), Sumatera (dari Bangka ke Palembang) dan akhirnya
Singapura.

Selepas
tiba di Singapura pada tahun 1862, Wallace mula membuat persiapan untuk kembali
ke England. Sebelum kembali ke sana, beliau sempat menghadiahkan banyak barang
kepada Ali termasuk senapang, peluru dan duit. Sebagai tanda kenangan, beliau
turut mengambil gambar orang yang dianggap sebagai rakan baik sepanjang
ekspedisi. Menerusi gambar yang diambil ini menunjukkan Ali memakai pakaian
Barat bersesuaian dengan kehendak majikannya. Dalam satu catatan pada tahun
1905, Wallace menulis, “Dia memakai pakaian Eropah buat kali pertama, dia
tidaklah sesegak seperti mana memakai pakaian asalnya. Tetapi seorang rakanku
masih berjaya mengambil gambarnya yang terbaik. Dengan ini, aku mempersembahkan
kepada para pembaca rupa pembantu asalku yang terbaik dan peneman setia
sepanjang ekspedisiku ke pulau-pulau di Timur Jauh.” Gambar potret Ali bersama
pakaian yang digunakan untuk sesi bergambar itu kini dipamerkan di Muzium
Sejarah Alam Semulajadi di London.

Berdasarkan
rekod, terdapat 125,600 spesimen yang dibawa Wallace dari serata dunia termasuk
Alam Melayu. Dan sepanjang ekspedisinya, beliau mengupah 100 orang dengan 30
daripadanya ialah pembantu pengumpul. Walaupun Allen dan pembantu-pembantu
Wallace yang lain mengumpul 40,000 spesimen, wujud teori bahawa sebahagian
besar koleksi spesimen semulajadi di Britain dan Eropah sebenarnya disediakan
oleh Ali. Mengapa teori sebegini timbul? Daripada 8,050 spesies burung yang
dikumpul, spesimen yang dikutip Allen hanya 2,900 sahaja dengan bakinya oleh
Ali. Perkara ini tidak mustahil berlaku walaupun sesetengah hasil kerjanya
tidak menunjukkan sebarang tanda pengenalan. Jika saintis dapat mengenalpasti
tanda pengenalan Ali dan membezakannya dengan tanda pengenalan Wallace, ia
sekaligus menjadikan Ali sebagai saintis Melayu pertama di dunia. Antara
spesimen yang dikatakan diperoleh oleh beliau tetapi diletakkan di bawah nama
majikannya ialah beruang matahari Borneo dan beberapa spesies serangga.

Legasi

Tidak diketahui lokasi sebenar kubur lelaki yang selayaknya digelar cendekiawan ulung Melayu abad ke-19. Pada mulanya, wujud dakwaan Ali dikebumikan di Ternate atau Papua New Guinea. Tetapi lokasi sebenar kuburnya turut mendedahkan cerita pasca-ekspedisi Wallace. Menurut seorang ekspatriat Tom McLaughlin yang juga penulis buku Borneo Tom: Stories and Sketches of Love, Travel and Jungle Family in Tropical Asia, Ali memutuskan untuk pulang ke Sarawak atau lebih tepat Kampung Jaie untuk membina kehidupan baru dan terus tinggal di situ sehingga ke akhir hayatnya.

Beliau menambah sebagai penghormatan kepada tokoh ulung Melayu ini, satu sayap Muzium Sarawak seharusnya didedikasikan kepada beliau. Sementara penulis Haslina Bujang menyifatkan cadangan kewujudan Pusat Wallace seharusnya turut memperuntukkan satu bahagian khas yang didedikasikan kepada Ali sebagai penghormatan kepada jasanya itu. Manakala Datu Dr Sanib Said pula menyatakan kerajaan negeri patut memikirkan cara untuk memberi kredit hasil kerjanya agar ia diketahui umum.

SUMBER

1.
Borneo Post Online. (2016). Proposed Wallace Centre should also honour legacy
of local assistant Ali — Historian. https://www.theborneopost.com/2016/06/12/proposed-wallace-centre-should-also-honour-legacy-of-local-assistant-ali-historian/

2.
M. Drawhorn, Gerrell dan van Whye, John. (2015). ‘I am Ali Wallace’: The Malay
Assistant of Alfred Russel Wallace. Journal
of the Malaysian Branch of the Royal Asiatic Society. http://darwin-online.org.uk/people/2015,%20John%20van%20Wyhe,%20I%20am%20Ali%20Wallace.pdf

3.
Bujang, Haslina. (2017). BUANG WALLACE @ ALI AMIT ASAL KPG JAIE – Buang Wallace
“Saintis Anak Sarawak Yang Hilang”. Borneo Oracle. https://www.facebook.com/BorneoOracle/posts/buang-wallace-ali-amit-asal-kpg-jaie-buang-wallace-saintis-anak-sarawak-yang-hil/1512038118843067/

4.
McLaughlin, Joe. (2017). The Mysterious
Ali of the ‘Malay Archipelago’. Imagined Malaysia. https://imaginedmalaysia.wordpress.com/2017/03/14/the-mysterious-ali-of-the-malay-archipelago/

5.
Van Whye, John. (2017). ‘I am Ali Wallace’, the Malay assistant of Alfred
Russel Wallace: an excerpt. The Conversation. https://theconversation.com/i-am-ali-wallace-the-malay-assistant-of-alfred-russel-wallace-an-excerpt-85738

6.
Mail, Rintos. (2017). Call to give Wallace’s Sarawakian assistant due
recognition. Borneo Post Online. https://www.theborneopost.com/2017/09/09/call-to-give-wallaces-sarawakian-assistant-due-recognition/

7. Ong, Tanya. (2017). A Malay teenager helped naturalist Alfred Russel Wallace collect specimens for 7 years. Mothership.sg. https://mothership.sg/2017/10/a-malay-teenager-helped-naturalist-alfred-russel-wallace-collect-specimens-for-7-years/

8.  Isabelle Desjeux. (2015). Buang, The Lost Malay Scientist. Isabellecreates.  https://isabellecreates.wordpress.com/projects/buang-the-lost-malay-scientist/?fbclid=IwAR0X17oGm3S0Q1-CmdcS9to95VcoSFIT5F77BeZn5yTvFU8BX-_FgFiwnl8#jp-carousel-992


Catatan-Catatan Bangsa Russia Mengenai Tamadun Melayu Silam

Bagi mana-mana pihak yang ingin mengetahui perihal orang Melayu, suka atau tidak maklumat tersebut perlu didapati daripada sumber Barat. Tetapi semua itu berubah apabila pengembara dan ekspatriat Rusia melawat Semenanjung Tanah Melayu. Antara orang Rusia terawal yang menjejakkan kaki di Semenanjung Emas ini ialah seorang pegawai ten-tera laut A.I Butakov pada tahun 1840.

Pada tahun itu, kapal frigat Rusia yang dinaikinya iaitu Abo berlabuh di Pulau Pinang dan Singapura. Dalam diarinya, Butakov melihat kekayaan alam semulajadi yang dimiliki Semenanjung Tanah Melayu sebagai luar biasa dan boleh saja meletakkan Pulau Pinang sebagai pulau terkaya di dunia ketika itu.

Dalam catatannya yang lain, Butakov turut memerhatikan gelagat penduduk tempatan semasa menjalani kehidupan seharian. Beliau melihat orang Melayu sebagai orang yang terhormat, memenuhi janji dan tidak pernah menyembunyikan kebencian mereka terhadap orang Eropah terutama orang British. Tambahnya, kebencian mereka bersebab kerana gelagat pegawai-pegawai kolonial bersikap lebih sudu dari kuah[1] dan cara mereka mendapatkan Pulau Pinang.

Secara ringkas, Pulau Pinang diduduki oleh Syarikat Hindia Timur Inggeris (SHTI/EIC)[2] hasil perjanjian yang dibuat antara Kapten Francis Light dengan Sultan Abdullah Mukarram Shah pada tahun 1786. Selain dibayar pajakan bernilai 6,000 dolar Sepanyol setahun, Light juga berjanji akan membantu Kedah sekiranya mereka diser-ang oleh pihak Siam.

Malangnya, apabila perkara itu berlaku, janji bantuan yang disampaikan dimungkiri kerana menurut SHTI, perjanjian tersebut hanya dipersetujui Light dan bukannya pihak syarikat. Murka dengan sikap talam dua muka SHTI dan Light, Kedah kemudiannya menyer-ang Pulau Pinang pada tahun 1791 dengan bantuan Selangor, Riau dan Siak. Light bertindak balas dengan meminta angkatan laut British membe-dil kedudukan baginda di Seberang Perai.

Sera-ngan tersebut memaksa Sultan Abdullah mengibarkan bendera putih dan terpaksa bersetuju dengan perjanjian damai yang dimuktamadkan pada 1 Mei 1791. Menerusi perjanjian tersebut, SHTI mengilhak bumi Pulau Pinang secara rasmi bagi pihak British dan membayar pampasan 6,000 dolar Sepanyol setahun kepada baginda.

Tujuh tahun selepas peristiwa itu, pelayar terkenal Rusia Ivan Krusentern singgah di Tanah Melayu semasa pelayaran Pasifiknya pada tahun 1798. Semasa singgah di situ, beliau memesan salinan manuskrip Sejarah Melayu di mana ia dibawa pulang ke Rusia dan diserahkan kepada cendekiawan H.D Fren. Fren kemudiannya menghantar salinan tersebut ke Muzium Asia.

Menurut Dr Victor A. Pogadaev, kandungan dan bilangan bab dalam manuskrip salinan Krusentern hampir sama dengan manuskrip yang diterbitkan oleh Munshi Abdullah. Fren menyatakan dalam catatannya bahawa Krusentern mendapat izin untuk menyalinnya dan ia dianggap tidak ternilai harganya di Semenanjung Tanah Melayu. Manuskrip itu kini disimpan di Perpustakaan Akademi Sains Rusia Cawangan Saint Petersburg.

Saintis Rusia Elena Revunenkova menghabiskan masa selama 20 tahun mengkaji dan menterjemah teks manuskrip tersebut. Terjemahan itu kemudiannya diterbitkan pada tahun 2008 di bawah tajuk Sulatus Salatin: Manuskrip Melayu Krusentern dan Nilai Sejarah dan Kebudayaannya.

Dan siapa sangka, kesusasteraan Melayu terutama pantun memberi impak besar kepada karya-karya yang dihasilkan sasterawan-sasterawan Rusia. Antara sasterawan-sasterawan yang terpengaruh dengan pengaruh sastera Nusantara ini ialah Valery Bryusov, Adelina Adalis, Alexander Zhovtis dan Grigory Permyakov.

Dalam buku Lagu-Lagu Melayu yang dikarang Bryusov pada tahun 1909, terdapat banyak elemen Kepulauan Nusantara yang dinyatakan beliau. Elemen-elemen itu seperti pokok pandan, bau bunga cempaka, harimau di belantara, sawah padi, kelapa dan pisang.

Mikhail Venyukov turut menyebut elemen-elemen sama dalam buku karangannya Tinjauan Keadaan Terkini Jajahan British di Asia pada tahun 1875. Dalam buku itu, beliau menganggap pegawai-pegawai kolonial British sebagai angkuh dan suka mengeksploitasi sebuah bangsa yang pernah mencapai keagungannya satu masa dahulu. Venyukov turut menyifatkan orang Melayu diperlakukan seperti bangsa bawahan dan sentiasa dimalukan penjajah secara sistematik.

Selain kesusasteraan dan sejarah, cendekiawan Rusia juga turut menyatakan minat meneroka sisi botani dan zoologi Tanah Melayu. Antara pengkaji yang berbuat demikian ialah N.N. Miklukho-Maklai yang ketika itu ingin melakukan kajian lapangan di tanah Jawa dan Semenanjung Tanah Melayu. Satu persoalan yang menarik perhatiannya ialah ingin menguji hipotesis sama ada Tanah Melayu turut dihuni oleh puak-puak bukan berbangsa Melayu atau tidak.

Kajiannya dimulakan di Johor dan Miklukho-Maklai bernasib baik kajiannya mendapat perhatian pemerintah Johor ketika itu, Maharaja Abu Bakar[3]. Menyedari kepentingan kajian ilmiah yang dijalankan saintis Rusia itu, baginda bersetuju membantu melicinkan semua urusannya termasuk menyediakan surat-surat cadangan dan memastikan semua keperluan ekspedisinya mencukupi.

Hasil sentuhan peribadi baginda itu menyaksikan ekspedisi Miklukho-Maklai berjalan lancar dengan penduduk tempatan memberi kerjasama yang baik. Banyak maklumat yang dikumpul beliau semasa di Tanah Melayu termasuk beberapa dialek puak-puak yang dikatakan hampir pupus.

Diari pertama tentang ekspedisinya di Tanah Melayu hanya diterbitkan hampir 70 tahun kemudian iaitu pada tahun 1941. Sayang sekali, apa saja maklumat yang disimpan Miklukho-Maklai dalam diari keduanya hilang ditelan zaman kerana diari itu diba-kar oleh isterinya Margaret Robertson. Beliau juga menyokong idea kesatuan manusiawi dan merasakan manusiawi berkongsi budaya sama walaupun berbeza dari segi warna kulit dan bangsa.

50 tahun selepas ketibaan Butakov, Rusia akhirnya membuka konsulat mereka di Singapura pada tahun 1890. Dengan pembukaan konsulat ini, ini membolehkan Saint Petersburg mendapatkan maklumat tentang Tanah Melayu secara rasmi dan tidak lagi bergantung kepada input maklumat yang dibawa ekspatriat-ekspatriat mereka sebelum ini.

Melihat potensi Tanah Melayu terutama di Negeri-Negeri Melayu Utara (NNMU), bukan sekali Konsul Jeneral Rusia Artemy Vyvodtsev mencadangkan negara itu mengembangkan lagi hubungan dagang Rusia dengan Tanah Melayu. Beliau melihat hubungan dagang sebegini boleh membantu Saint Petersburg memajukan Siberia dan kawasan Timur Jauh yang dikawal negara itu.

Semasa Per-ang Dunia Pertama (WWI), armada Rusia turut terlibat dalam pertem-puran laut di Kepulauan Nusantara. Ini dibuktikan menerusi kubur seorang anak kapal Rusia di Perkuburan Western Road. Anak kapal itu kembali ke negeri cacing selepas kapal kruzer Pearl milik Rusia ditenggelamkan bot U milik Jerman pada Oktober 1914. Pada tahun 1975, sebuah obelisk didirikan pada kubur berkenaan.

RUJUKAN:

Pogadaev, V.A. (2020). Russians wrote of old Malay world. New Straits Times.

NOTA KAKI:

[1] Peribahasa yang bermaksud orang yang mengada-ada atau berlebihan sikapnya.

[2] Syarikat yang dibentuk pada tahun 1600 dengan tujuan awalnya ialah berdagang di wilayah Lautan Hindi terutama di Hindia Timur (India dan Asia Tenggara). Semasa syarikat berada di puncak kekuasaannya, mereka bertanggungjawab mengawal jajahan British di sebahagian besar wilayah India, sebahagian kawasan Asia Tenggara, Hong Kong dan sebahagian kawasan di Teluk Parsi.

[3] Gelaran rasmi yang digunakan Temenggung Abu Bakar selepas mendapat kebenaran daripada pemerintah Lingga, Sultan Sulaiman Badrul Alam Shah II dan Gabenor Negeri-Negeri Selat ketika itu, Sir Harry Ord. Baginda ditabalkan secara rasmi sebagai Maharaja pada 30 Jun 1868 sebelum menggunakan gelaran Sultan pada tahun 1885.


Pengajian Hadis Di Zaman Melaka

Saya pernah ditanya, sama ada wujudnya pengajian hadith zaman Kesultanan Melayu Melaka dulu kerana apa yang sering digambarkan, orang-orang Melayu dulu hanya mementingkan pembelajaran tasawuf semata-mata.

Pada pendapat saya, setiap bidang ilmu yang menjadi teras dalam pengajian Islam seperti tauhid, tafsir Al Qur’an, fiqh, hadith, tasawuf dan sebagainya diajarkan bersama seawal wujudnya pusat pengajian Islam di rantau ini iaitu selewat-lewatnya sejak zaman Samudera Pasai.

Mustahil ulama-ulama dan pendakwah-pendakwah dari Arab dulu hanya mengajarkan tasawuf pada orang-orang tempatan semata-mata tanpa mengajar tauhid, Al-Qur’an, hadith, fiqh dan lain-lain. Ini kerana setiap bidang ilmu itu saling melengkapi antara satu dengan yang lain.

Walaupun kitab hadith yang paling awal ditemui di Nusantara ialah kitab ‘Al-Fawa’id al-Bahiyah fil Ahadith an-Nabawiyah’ karya Syeikh Nuruddin ar-Raniri diikuti dengan kitab Syarah al-Latif atas Hadith 40 Imam Nawawi dan al-Mawa’izal Badi’ah, kedua-duanya karya Syeikh Abdul Rauf as-Sinkili, namun pengajian hadith di Alam Melayu telah wujud sebelum zaman kedua-dua ulama Aceh ini (abad ke-17).

Penggubalan Hukum Kanun Melaka itu sendiri boleh menjadi bukti wujudnya pengajian hadith di zaman Kesultanan Melayu Melaka. Di samping beberapa hukum syarak yang terkandung dalam Hukum Kanun Melaka yang berasaskan pada sumber hadith seperti hukuman murtad, terdapat petikan hadith dalam Fasal 43 Hukum Kanun Melaka iaitu:-

البيّنة على المدّعي واليمين على من أنكر

Hadith tentang prosedur perbicaraan ini telah diriwayatkan oleh Imam Baihaqi.

Selain itu, Tun Seri Lanang mencatatkan dalam Sulalatus Salatin tentang wasiat Sultan Mansur Syah kepada anaknya, Sultan Ala’uddin Riayat Syah yang mana Sultan Mansur Syah memetik hadith berikut:-

كلكم راعٍ و كلكم مسؤل عن رعيته

Hadith ini diriwayatkan oleh Imam Bukhari dan Imam Muslim dalam kitab hadith sahih mereka.

Catatan-catatan ini membuktikan pengajian dan pengetahuan tentang hadith telah pun diajar di zaman Kesultanan Melayu Melaka.

Hasanuddin Yusof Maktab Penyelidikan Tamadun Alam Melayu dan Islam (ALAMI)


Bagaimana Nazi Jerman Jadikan Rusia Kuasa Besar Hari Ini?

Selepas kehilangan 20 juta tentera dan rakyat semasa Perang Dunia Kedua (WWII), Kesatuan Soviet atau pewarisnya hari ini, Rusia tidak mempunyai sebab untuk mengucapkan terima kasih kepada Nazi Jerman dan Adolf Hitler. Tetapi pada tarikh keramat 22 Jun 1941, siapa sangka permulaan Operasi Barbarossa ini sebenarnya membuka peluang kepada pengukuhan kedudukan mereka sebagai kuasa besar dunia pasca-WWII. Nazi Jerman menyangka operasi tersebut membuka ruang kepada Lebensraum atau ruang kehidupan bagi warga Jerman di mana rakyat Rusia menjadi hamba kepada mereka. Namun, perkara sebaliknya berlaku dengan tarikh tersebut memberi kesan kepada perkembangan dunia hari ini.

Untuk mengatakan bahawa Moscow bukan kuasa besar sebelum kebangkitan Hitler ialah satu kenyataan yang mengarut. Hakikatnya, Rusia sudah bergelar kuasa besar sekurang-kurangnya sejak abad ke-18 Masihi lagi. Kaya dengan sumber asli, mempunyai penduduk yang ramai dan memiliki kawasan tanah yang luas, Rusia mempunyai semua resipi yang diperlukan sebagai kuasa yang patut dihormati dan digeruni, satu perkara yang gagal disedari Napoleon Bonaparte. Napoleon menyangka bala tenteranya boleh menundukkan Rusia tetapi selepas Berezina, ternyata sangkaan Maharaja Perancis itu meleset sama sekali.

Namun jika kita lihat situasi pada awal abad ke-20 terutama pada dekad 30-an, Amerika Syarikat mempunyai tentera yang sedikit jika dibandingkan dengan Romania. Britain pada ketika itu menguasai suku kawasan dunia termasuk India dan Singapura dan dikatakan mempunyai angkatan tentera laut terkuat di dunia. Sementara Perancis pula mempunyai bilangan tentera yang teramai di Eropah Barat. Jerman pula sentiasa menjadi duri dalam daging kepada jiran-jirannya sejak tahun 1870-an. Bagi Rusia pula terutama ketika ia diperintah oleh Joseph Stalin, ia dilihat dalam keadaan lemah terutama selepas era ‘The Great Purge’ sehingga hampir-hampir gagal menundukkan Finland pada tahun 1939-1940. Jika anda sangka sentimen Rusia lemah hanya dikongsi oleh kepimpinan tertinggi Jerman, salah. Sentimen tersebut turut dikongsi oleh pentadbiran Amerika Syarikat dan Britain di mana-mana masing-masing diketuai oleh Franklin Delano Roosevelt dan Winston Churchill. Semua menyangka Moscow akan tumbang dan tidak akan mampu mengekang kemaraan tentera Wehrmacht, sekaligus akan menyertai senarai bandar yang menjadi mangsa taktik perang kilat Berlin termasuk Paris dan Luxembourg.

Namun siapa sangka pada akhir perang, hanya Rusia saja yang keluar dalam keadaan masih utuh. Sementara kuasa-kuasa besar lain dalam keadaan tidak terurus. Britain dibebani dengan hutang-piutang walaupun menang dalam WWII sementara Perancis melihat kebanyakan bandarnya musnah angkara peperangan dan taktik bumi hangus yang direncanakan Nazi Jerman. Sementara Jerman pula menyaksikan kemaraan pantas Tentera Merah ke Berlin sambil membawa angin kemusnahan dan dendam pada musuh ketat mereka itu.

Mari kita pertimbangkan senario ini. Sekiranya Hitler tidak gatal untuk mencetuskan api peperangan di Eropah dan mencabuli Perjanjian Molotov-Ribbontrop, empayar Eropah mereka pasti masih selamat. Dan Britain dan Perancis tidak akan teragak-agak menyerang telaga-telaga minyak Soviet pada tahun 40-an berikutan pendirian mereka yang menolak komunisme dan menyokong penentangan Finland terhadap pendudukan Soviet di negara tersebut selepas Perjanjian Molotov-Ribbontrop dimeterai. Paris dan London pasti tidak akan berdiam diri apabila Rusia meneruskan kemaraan mereka ke Berlin. Ia sebenarnya tidak mustahil berlaku sekiranya Rusia menewaskan Poland dalam Perang Rusia-Poland 1920.

Dan jika tidak kerana penglibatan Nazi Jerman melalui Operasi Barbarossa, sudah pasti negara-negara yang membentuk Pakatan Warsaw juga tidak akan wujud. Ini kerana semasa operasi tersebut berlaku, sekutu-sekutu Hitler yang menyertai termasuk Itali, Romania, Hungary, Finland dan Bulgaria atas nama memerangi komunisme. Apabila semua negara ini jatuh ke tangan Soviet pada akhir perang, mereka memang bebas iaitu bebas dari kekejaman Nazi Jerman. Tetapi pada masa sama, mereka membuka ruang kepada kebangkitan rejim komunis di negara-negara tersebut. Begitu juga dengan sempadan yang ada hari ini pasti akan berbeza. Selepas melancarkan serangan ke atas Poland, Hitler dan Stalin membahagikan Poland kepada dua bahagian pada tahun 1939. Selepas WWII tamat, wilayah yang dirampas dari Poland pada tahun 1939 terus kekal di bawah kawalan Moscow dengan Warsaw diberi saguhati menguasai kawasan Jerman. Begitu juga dengan wilayah Prussia Timur akan terus kekal dengan Jerman, bukan dengan Rusia hari ini.

Memang benar Operasi Barbarossa menjahanamkan infrastruktur dan ekonomi Rusia dan Ukraine tetapi semua itu dapat ditebus semula melalui pampasan dan penjarahan yang dilakukan Moscow ke atas Berlin pasca-perang. Melalui desakan Stalin yang mahu Rusia muncul sebagai kuasa industri yang digeruni, mengubah keadaan ekonomi Moscow dan merealisasikan hasrat beliau sehingga berupaya menghasilkan kenderaan dan senjata yang banyak bagi menewaskan ketumbukan perang Nazi Jerman. Sekiranya perang tidak meletus, pasti keadaan ekonomi Soviet jauh berbeza berbanding apa yang kita ketahui hari ini.

Namun paling penting, kegilaan Hitler itu sebenarnya membantu Rusia menghapuskan mana-mana negara yang berpotensi mencabar hegemoni Rusia sebagai kuasa besar dunia. Pada dekad 30-an, dunia menyaksikan multipolar di mana beberapa negara berebut untuk menunjukkan kehebatan mereka pada negara-negara lain. Selepas tahun 1945, tatkala bekas-bekas kuasa besar seperti Britain dan Perancis terpaksa menelan ego dan menerima realiti, hanya Amerika Syarikat dan Rusia saja yang terselamat dan menjadi kuasa besar dunia untuk beberapa dekad berikutnya.

Selepas Tirai Besi runtuh dan menyaksikan Rusia bangkit dari masa silamnya, sekalipun ia tidak lagi mempunyai pengaruh seperti Kesatuan Soviet terdahulu, ia masih lagi berupaya menunjukkan kekuatan tentera dan ekonomi di negara-negara pilihannya. Kalau tidak, mengapa Rusia masih mampu mengekalkan bantuan ketenteraan yang diperlukan Syria selama berbulan-bulan sehingga ke hari ini. Sementara Pertubuhan Perjanjian Atlantik Utara (NATO) pula bergelut dalam kempen ketenteraan mereka seperti ke atas rejim Muammar Gaddafi pada tahun 2011.

SUMBER

Peck, Michael. (2017). National Interest. FACT: Nazi Germany Made Rusia A Superpower. http://nationalinterest.org/blog/the-buzz/fact-nazi-germany-made-russia-superpower-23711?page=show


Malam Paling Menyedihkan Buat Muhammad Ali

Muhammad Ali merupakan suatu nama yang terkenal dalam dunia tinju. Digeruni rakan mahupun lawan, Ali terkenal dengan mantera “Bergerak seperti rama-rama, menyengat seperti sang lebah” (float like a butterfly, sting like a bee).

Pelbagai jenis perlawanan pernah ditempuhi oleh Ali. Dia pernah mewakili negaranya dalam sukan olimpik, dia sendiri merupakan juara dunia tinju kategori heavyweight, bahkan dia amat terkenal dengan ‘perjuangan’ beliau menentang perang di Vietnam, yang kemudian menyebabkan dirinya dilucutkan gelaran juara, dan lessen tinju beliau ditarik balik.

Namun begitu, tulisan hari ini tidak akan fokus kepada aspek hidup beliau sewaktu beliau sedang ternama, dan dalam keadaan terbaik (in his prime). Sebaliknya tulisan hari ini merupakan tulisan mengenai kekalahan terbesar dalam hidup Muhammad Ali, dalam satu perlawanan tinju pada tahun 1980, menentang Larry Holmes.

Pertarungan yang digelar “The Last Hurrah” itu merupakan pertarungan antara Muhammad Ali dengan Larry Holmes. Untuk pengetahuan semua, Muhammad Ali dan Larry Holmes satu ketika dahulu merupakan rakan sepasukan; mereka pernah berlatih bersama, sebelum Ali memulakan kerjaya professional beliau lebih dahulu dari Larry Holmes.

Sebelum memutuskan untuk bertarung dengan Larry Holmes, Muhammad Ali telahpun memutuskan untuk bersara dari sukan tinju. Dia memutuskan untuk bersara atas beberapa faktor, antaranya kerana dia sudah tidak berada dalam keadaan fizikal seperti sewaktu dia masih muda (out of shape), dan orang ramai juga kelihatan sudah tidak memberikan perhatian kepada perlawanan-perlawanan Ali.

Antara faktor penting kenapa Muhammad Ali memutuskan untuk bertarung dengan Larry Holmes adalah atas faktor kewangan. Meskipun Ali merupakan seorang peninju yang berjaya, dia tidak mampu menguruskan kewangan beliau dengan baik, dan menyebabkan dia berada dalam kesempitan wang.

Pada asalnya, Muhammad Ali tidak dijadualkan untuk bertarung dengan Larry Holmes. Sebaliknya, lawan asal Ali adalah John Tate, juara bagi tali pinggang heavyweight WBA. Namun begitu, disebabkan John Tate gagal mempertahankan tali pinggang beliau dalam satu perlawanan kepada Mike Weaver, hal ini menyebabkan Tate tidak lagi menjadi Juara WBA, dan perkara ini yang menyebabkan Muhammad Ali menukar lawannya dari John Tate kepada Larry Holmes.

Disebabkan Muhammad Ali tidak berada dalam keadaan yang begitu bagus untuk bertinju, Nevada State Athletic Commission telah bertindak menyuruh Muhammad Ali diperiksa di Minnesota’s Mayo Clinic sebelum lesen kebenaran bertinju diberikan kepada Ali. Ketika diperiksa oleh Dr. Frank Howard, seorang ahli neurologi, beliau mengeluarkan laporan perubatan berbentuk seperti ini:

Meskipun laporan tersebut menunjukkan ada suatu ‘masalah’ dengan Ali, namun Dr. Frank Howard tidak menganggap ia perkara yang serius, dan membenarkan Ali untuk bertarung. Lesen pertarungan kemudian dikeluarkan oleh Nevada State Athletic Commission bersandarkan kepada kebenaran yang diberikan oleh Dr. Frank.

Pada tanggal 2 Oktober 1980, malam kesedihan Muhammad Ali muncul.

Menurut anggaran, perlawanan Muhammad Ali menentang Larry Holmes menarik minat seramai 2 billion penonton di seluruh dunia. Dari perlawanan ini sahaja, Larry Holmes membawa pulang sebanyak 6 juta USD, manakala Muhammad Ali membawa pulang sebanyak 8 juta USD.

Namun wang bukanlah segala-galanya, kerana sekiranya anda berada dalam gelanggang dan menonton pertarungan itu pada waktu itu, anda mungkin berharap perlwanan tersebut tidak pernah berlangsung.

Perlawanan dimulakan dengan kedua-dua peninju berada ditepi gelanggang. Muhammad Ali, yang pada waktu itu merupakan orang yang akan bertarung, dilihat tidak mampu untuk mengawal pergerakan badannya sendiri! Dia bergerak dalam keadaan terhuyung hayan walaupun perlawanan belum bermula!

Apa yang terjadi sewaktu perlawanan tersebut sedang berlangsung amat meluluhkan hati. Muhammad Ali, pada kebanyakan masa, hanya mampu berdiri di tengah gelanggang, mengambil tmbukan daripada Larry Holmes, tanpa mampu membuat s3rangan balas. Bahkan ada ketikanya dia tidak mampu mengelak pun tmbukan tersebut.

Muhammad Ali yang ada pada tanggal 2 Oktober itu bukanlah Muhammad Ali yang pernah dikenali oleh Larry Holmes sewaktu mereka berlatih bersama. Tidak, itu bukan Ali. Itu adalah orang lain,tapi bukan dia.

Dapat dilihat dalam beberapa keadaan di mana Larry Holmes sendiri berhenti dan sepertinya ingin menjerit kepada orang disekelilingnya, “biar betul?” dan “hentikan perlawanan ini!”.

Perlawanan tersebut amat menyedihkan sehinggakan Sylvester Stallone, pelakon yang memainkan watak ‘Rocky Balboa’ dan turut menonton perlawanan tersebut di luar gelanggang, juga mengatakan bahawa perlawanan itu kelihatan seperti melihat autopsy dilakukan kepada orang yang sedang hidup.

Penulis sukan tinju, Richie Giachetti sendiri mengatakan bahawa perlawanan tersebut merupakan perlawanan tinju paling teruk yang dia perlu hadapi.

“…awful…the worst sports event I ever had to cover”

Sekiranya anda ingin melihat perlawanan yang meruntun jiwa, perlawanan yang kelihatan seperti seorang peninju professional menentang seorang anak-anak ini, anda boleh klik link ini atau lihat link yang telah disediakan di bawah.

Setelah berakhir 10 pusingan yang menyeksakan penonton, jurulatih Ali mengambil keputusan untuk menamatkan perlawanan. Kegilaan apakah agaknya yang membelenggu kem Ali sehingga mereka membenarkan 10 pusingan berlangsung dengan keadaan Ali seperti itu?

Menurut Ferdie Pacheco, bekas doktor peribadi Muhammad Ali, “kesemua orang yang terlibat dalam pertarungan ini patut ditangkap! Perlawanan ini merupakan sesuatu yang jijik, ia satu jenayah!”.

Dr. Pacheco sebelum itu bertindak berhenti dari kem Ali 3 tahun sebelum perlawanan tersebut berlangsung, dan ketika beliau dan Ali bertemu pada 2012, Ali mengatakan “kau benar”, yang mungkin merujuk kepada kondisi Ali yang tidak mengizinkan beliau bertarung, namun beliau berdegil dan terus bertarung meskipun tidak mendapat kebenaran Dr. Pacheco.

Muhammad Ali kemudiannya disahkan menghidap penyakit Parkinson. Hal ini menjelaskan segala masalah yang dia hadapi – masalah pertuturan yang dia hadapai, masalah dia untuk mengawal pergerakan badannya. Rupa-rupanya, pertarungan Muhammad Ali dan Larry Holmes itu bukanlah pertarungan juara dengan bekas juara, namun ia sebenarnya pertarungan juara dengan pesakit Parkinson.

RUJUKAN:

“The night when Ali screamed in pain.” –  Thomas Hauser, The Guardian (2007). https://www.theguardian.com/sport/2007/jan/07/boxing.features

“The Greatest falls to Holmes, Father Time…” – Heritage Auctions (2015). https://sports.ha.com/itm/boxing-collectibles/memorabilia/1980-muhammad-ali-fight-worn-trunks-from-larry-holmes-bout/a/7145-80044.s

“Day when time finally beat Ali.” – Gareth A Davies, Telegraph (2006). https://www.telegraph.co.uk/sport/othersports/boxing/2352160/Day-when-time-finally-beat-Ali.html

“Muhammad Ali vs Larry Holmes.” https://www.youtube.com/watch?v=DAjFEyoOZcI


Pontianak Dalam Sejarah Tamadun Melayu

Banyak pendapat yang berbeza kalau kita mahukan satu definisi yang tetap. Memang tak ada. Tetapi sebelum itu, marilah kita telurusi sejarah dahulu, sebab Pontianak ini datangnya dari nama tempat di Kalimantan Barat. Satu ibu kota bernama Pontianak.

V.J. Verth seorang Belanda menulis tentang kota ini dalam bukunya Borneos Wester Afdeling. Katanya, Belanda mula masuk ke kota Pontianak melalu Batavia. Nama lama yang Belanda bagi pada Jakarta. Dulu Jakarta namanya Batavia.

Bermulanya adalah apabila seorang ahli perniagaan yang kaya memiliki kapal tersendiri ingin membuka tempat pemukiman di kota Pontianak seraya menjadi pembatas antara Sungai Kapuas dan Sungai Landak. Namanya, Syarif Abdurrahman Al-Qadri. Ketika ingin membuka kota itu, dikhabarkan Syarif selalu diganggu oleh Pontianak.

Nama lain Pontianak boleh jadi Puntianak dan Kuntilanak. Sama sahaja. Bila diganggu, Syarif melepaskan das tembakan meriam. Ketika itulah, sosok tubuh pontianak kelihatan seperti seorang perempuan berpakaian serba putih dan berambut panjang. Tujuan untuk melepaskan tembakan meriam itu adalah untuk menghalau Pontianak itu sendiri.

Syarif menjadi sultan yang pertama di Kesultanan Pontianak pada tahun 1892. Bukti pemerintahan Syarif Abdurrahman Al-Qadri adalah dengan terbinanya Masjid Jami’ yang sekarang namanya Masjid Syarif Abdurrahman dan juga Istana Kadariah di Keluharan Dalam Bugis, Kecamatan Pontianak Timur.

Ada yang berpandangan, Pontianak berasal dari perkataan Punti yang bermaksud pohon-pohon yang tinggi kerana di kawasan itu memang memiliki pohon-pohon yang tinggi. Ada juga berkata, Pontianak membawa maksud pintu anak.

Orang percaya, pontianak ini adalah seorang wanita yang mati ketika hamil. Jadi ia merupakan jin yang liar mengganggu manusia. Menurut Islam, jin semacam ini dipanggil haffaf iaitu jin yang suka menakut-nakutkan manusia. Tapi, apabila jin muncul dalam kehidupan manusia, ia boleh disakiti kerana ia pasti mengikut hukum manusia. Masuk alam manusia, ikut hukum manusia. Ikut nature manusia.

Pontianak selalu muncul dengan wangian bunga Kemboja. Orang Jawa dulu percaya, apabila seseorang ingin selamat daripada gangguan pontianak, mesti bawa benda tajam. Benda tajam yang popular ialah paku. Bila diserang pontianak, cucuk sahaja paku itu di belakang tengkuknya. Jadilah dia seorang wanita yang cantik.

Jadi bila tak nak bayi dikacau, letak paku di tempat bayi itu supaya tidak diganggu pontianak. Yang uniknya, Hikayat Abdullah pun ada mencatatkan kewujudan hantu pontianak ini oleh Abdullah Kadir. Dia merupakan seorang pengembara.

Pontianak suka mengganggu orang ketika dalam kesunyian. Ada yang kata, cerita ini wujud adalah kerana untuk elakkan gadis-gadis berjalan seorang diri di tempat yang sunyi, risaukan keselamatannya. Jadi, popularlah cerita pontianak mengganggu manusia di tempat-tempat sunyi. Nak galakkan gadis-gadis berjalan beramai-ramai. Lebih selamat.

Untuk kita pula, jin akan lari apabila kita azan. Mengikut satu hadis Rasulullah mengiyakan ayatul Kursi boleh mengelakkan diri daripada gangguan syaitan ketika tidur sehingga Subuh. Yang mengajarkan itu pun jin dari keturunan syaitan kepada Abu Hurairah. Jadi, bacalah ayatul Kursi.

Wallahu’alam.

Artikel dikirimkan oleh  Sadiq Salihoddin untuk The Patriots.

RUJUKAN:

Mirna. (2017, Oktober 23). Banyak Belum Tahu, Inilah Asal Usul Kota Pontianak, Ceritanya Agak Seram! Retrieved from TribunPontianak.co.id: https://pontianak.tribunnews.com/2017/10/23/banyak-belum-tahu-inilah-asal-usul-kota-pontianak-ceritanya-agak-seram?page=4

Mirna. (2018, Oktober 22). Mengulas Sejarah dan Asal Muasal Pontianak, Ada Yang Bilang Kota Kuntilanak! Retrieved from TrinbunPontianak.co.id: https://pontianak.tribunnews.com/2018/10/22/mengulas-sejarah-dan-asal-muasal-pontianak-ada-yang-bilang-kota-kuntilanak?page=all

Puntianak. (n.d.). Retrieved from Wikipedia: https://ms.wikipedia.org/wiki/Puntianak


Gugurnya Mat Salleh Demi Kebebasan Anak Bangsa

Ketika artikel ini sedang ditulis, ramai rakyat mengecam seorang calon Pilihan Raya Negeri Sabah menghina pertahanan negara dengan menggelarkan perjuangan mereka mempertahankan tanah air ketika mempertahankan Sabah ibarat seperti Anjing Dan Ayam.

Mungkin beliau terlupa barisan pertahanan ini lah yang menjadi benteng negara apabila negara ditimpa bencana. Dan mungkin beliau lupa, semangat darah kepahlawanan perajurit ini diwarisi oleh salah seorang tokoh pembebasan Sabah, Mat Salleh.

Datu Paduka Mohammad Salleh bin Datu Balu dilahirkan di Inanam, Sabah dan berketurunan Bajau-Suluk. Beliau memang terkenal dengan sifat kep*hlawanan dan keberanian berp*rang.

Beliau dikatakan pernah dilantik menjadi Wakil Kesultanan Sulu di Sungai Sugut.5 Sebelum
kedatangan penj*jah, beliau adalah seorang pemimpin tempatan yang berpengaruh. Kepimpinan beliau meliputi kekuasaan terhadap sistem perdagangan dan ekonomi penduduk tempatan. Beliau menggunakan kuasanya untuk melindungi penduduk-penduduk tempatan daripada diekploitasi oleh pedagang-pedagang asing.

Perjuangan Mat Salleh banyak diinspirasikan daripada perjuangan peribumi di negara jiran menentang penj*jah Sepanyol. Mat Salleh mewarisi sifat kepahlawanan dan keberanian daripada datuk nenek beliau yang berketurunan Sulu.

Menurut sebuah artikel di dalam akhbar The Borneo Herald Post

“Kubu Mat Salleh adalah luar biasa dan utuh dan pihak t*ntera Kompeni tidak
dapat berbuat apa-apa tanpa menggunakan m*riam dan s*njata api.
Bangunannya sebesar 20 ela persegi. Dindingnya diperbuat daripada batu
besar yang setebal 8 kaki, dan celah-celahnya disumbat dengan buluh besar.
Walaupun 200 kali b*dilan m*riam telah dibuat ke atas kubu, namun Mat
Salleh dan pengikut-pengikutnya yang berada di dalam kubu itu masih tidak
diapa-apakan.”

Perjuangan Mat Salleh mendapat sokongan daripada masyarakat tempatan. Etnik KadazanDusun merupakan etnik terbesar yang menjadi tulang belakang perjuangan Mat Salleh. Kaum Bajau juga turut memberi bantuan kepada Mat Salleh, bukan sahaja atas dasar keturunan, tetapi kerana pihak penj*jah telah mencabar ketuanan mereka.

Antara punca pen#tangan Mat Salleh ialah disebabkan faktor cukai. Mat Salleh bangkit men#tang perubahan yang dibawa oleh Syarikat  ke atas penduduk tempatan di Sabah kerana sistem cukai yang tinggi.

Sebelum kedatangan pemerintah asing, wakil kesultanan Brunei dan kesultanan Sulu juga mengutip cukai penduduk tempatan di Sabah. Apabila kedatangan pihak asing, pemimpin tempatan kehilangan kuasa untuk mengutip cukai.

Pihak syarikat  mengenakan cukai tinggi bagi menampung perbelanjaan mereka
membina laluan keretapi dari Teluk Brunei hingga ke Pelabuhan Cowie, dan juga talian telegraf dari Labuan hingga ke Sandakan yang bertujuan bagi memudahkan perhubungan mereka dan juga penduduk tempatan,

Pihak syarikat juga turut menggunakan warga pribumi sebagai buruh paksa untuk membina projek membina jalan keretapi tersebut. Ianya tertanya mengundang kemarahan penduduk pribumi yang lain.

Pada asalnya Mat Salleh tidak mahu bertindak secara agresif. Oleh itu, Mat Salleh telah mengetuai satu rombongan untuk bertemu dengan Gabenor Beaufort, C.V Creagh untuk berunding mengenai masalah cukai. Malangnya, permintaan mereka tidak dilayan.

Pada 29 Ogos 1895, pihak syarikat menghantar satu pasukan ke Jambongan untuk menangkap Mat Salleh dan empat pengikutnya yang disyaki terlibat dalam
pembvnuhan dua orang dari kaum Iban.

Mat Salleh enggan menurut arahan, lalu pihak syarikat telah meny##r*ng perkampungan Mat Salleh di Jambongan. Mat Salleh berjaya melepaskan diri dan pihak syarikat mengumumkan Mat Salleh dan pengikut-pengikutnya sebagai buruan yang dikehendaki.

Mat Salleh kemudian membalas tindakan syarikat dengan memulakan kempen di kawasan Lingkabau, Ulu Sugut, Labuk dan Paitan. Namun, k**u Mat Salleh satu-satu dit$w$n semula.

Namun begitu, Mat Salleh berjaya melepaskan diri kerana sokongan padu dari penduduk-penduduk tempatan. Mereka menerima Mat Salleh sebagai pemimpin mereka dan bersedia untuk turut serta berjuang bersama beliau.

Mat Salleh sekali lagi terlepas drpd ditangkap semasa mereka bertembung di Limbawan. Mereka berundur ke Padang di Ulu Sugut, dimana Mat Salleh mengatur strategi untuk
meny&rng Pulau Gaya pada 9 Julai 1897.

Mat Salleh kemudian bertindak utk men$rang Ambong. Pihak syarikat sedar dan berasa ter 4nc4m lalu bersetuju untuk berunding. Mewakili pihak syarikat, William Cowie telah memujuk Sultan Sulu untuk menulis surat kepada Mat Salleh bagi menawarkan perdamaian dan pengampunan kepada beliau. Pihak syarikat juga berjanji untuk memberikan kawasan Tambunan sbg pusat pemerintahan Mat Salleh. Perundingan berlangsung di antara kedua pihak pada 19 April 1898 di Palatan, Ulu Menggatal

Namun, janji hanya sekadar manis di mulut, Mat Salleh menyedari beliau ditipu dan tidak mendapat apa-apa yang dijanjikan. Syarikat telah memungkiri janji dengan mengambil alih pemerintahan Tambunan.

Oleh itu, Mat Salleh terus menerus meny3$4ng koloni syarikat. Walaupun wakil syarikat cuba memujuk beliau untuk berdamai, namun Mat Salleh tidak mengendahkan permintaan syarikat itu. Akibat tiada persetujuan yang dicapai kedua-dua belah pihak, maka pert3mp0ran terus berlaku.

Pada 1 Februari 1900, Mat Salleh akhirnya gugur sebagai bunga bangsa semasa mempertahankan kedudukannya di Tambunan.  Perjuangan Mat Salleh telah mengispirasikan para pejuang di Sabah yang lain bagi menghalau pihak syarikat seperti Pak Musa di Membakut, pemb3r0ntakan Rundum yang diketuai oleh Ontoros Antanom daripada kaum Murut pada bulan Februari 1915 dan perjuangan Emboh Ali di Kota Belud.

Perjuangan Mat Salleh telah mendapat pengiktirafan, bukan sahaja daripada penduduk penduduk tempatan, bahkan juga Kerajaan Great Britain sendiri. Memorial Mat Salleh juga turut didirikan di Kampong Tibabar, Tambunan, di lokasi di mana Mat Salleh gvgvr sbg bunga bangsa.

Kepada calon tersebut, jika berkepalangan, ziarahilah memorial Mat Salleh ini. Semoga kamu dapat mengambil iktibar daripada kisah mereka. Tanpa mereka ini, kamu tak lahir di dalam bumi yang merdeka ini.

Oh pejuang ni bukan binatang yang kamu sebutkan. Haiwan pun tahu menghargai manusia. Jadi adakah kamu (CALON TERSEBUT)  lagi teruk dari haiwan yang kamu sebutkan tu?

RUJUKAN:

Adil, B. B. (1981). Sejarah Sabah. Kuala Lumpur: Dewan Bahasa dan Pustaka, Kementerian Pelajaran, Malaysia.


Saintis Temui Kuil Buddha Tertua Di Dunia Di Pakistan

Kerjasama antara arkeologi Itali dan International Society for Mediterranean and Oriental Studies (ISMEO)  telah menemui sebuah kuil Buddha berusia lebih 2,000 tahun di bandar Barikot, Pakistan.

Ia dianggarkan dibina pada separuh kedua abad kedua sebelum masihi, walaupun ahli arkeologi percaya penemuan tersebut mungkin lebih tua iaitu sezaman Empayar Maurya (325-185 SM).

Penemuan oleh ahli arkeologi dari Itali ini diiktiraf sebagai penemuan tertua di Asia, misi yang diketuai oleh Profesor Luca Maria Olivieri dari Ca ‘Foscari University of Venice, memberikan pandangan baharu tentang bentuk penyebaran ajaran Buddhisme di kawasan Gandhara.

Penceroboh Memberi Petunjuk Ke Lokasi Kuil Buddha Barikot

Kerjasama yang bermula pada 2021 itu dibiayai oleh Kementerian Luar Negeri Itali dan Kerjasama Antarabangsa.

Kawasan yang pernah menjadi bandar purba di Pakistan ini telah diceroboh dan dirompak, banyak aktiviti penggalian dibuat secara haram dikesan. Namun hikmah disebalik pencerobohan ini mendorong kepada penemuan lokasi bandar acropolis purba di Barikot.

Penggalian baru mendedahkan penemuan monumen Buddha yang masih terpelihara dengan baik walaupun dirompak. Struktur monumen setinggi 3 meter (9.8 kaki) dan struktur silinder menempatkan stupa kecil di atas podium apsidal. Di bahagian hadapannya, terdapat stupa kecil dan tiang besar.

Penemuan monumen keagamaan yang hebat ini dicipta pada zaman Kerajaan Indo-Greek, membuktikan bahawa tempat ini adalah pusat penting bagi tujuan ritual keagamaan dan dianggap sebagai tempat suci bagi penganut Buddha pada masa itu.

Beberapa struktur monument terutamanya di bahagian tangga dan ruang bilik dibina semula sebanyak tiga kali, kali terakhir pada abad kedua-tiga Masihi. Dalam masa yang sama, satu bilik anteroom turut dibina.

Keunikkan monumen Buddha ini dilihat melalui seni ukiran. Salah satu struktur tangga tertua(tanpa ubah suai) itu diukir dalam skrip Kharoshthi.

Kepentingan skrip ini boleh dilihat secara jelas. orang Buddha menggunakan sistem tulisan Kharoshthi untuk merekod kitab suci mereka. Skrip ini digunakan untuk menulis Teks Buddha Gandharan. skrip Kharosthi muncul sepenuhnya dalam inskripsi Ashokan Shahbazgarhi dan Mansehra.

Tulisan Kharosthi bermula sejak inskripsi Brahmi pertama di India dan digunakan oleh Raja Ashoka untuk menghasilkan batu bersurat.

Pentarikhan paleografik prasasti tersebut menunjukkan bahawa ia adalah dari abad pertama Masihi. Syiling juga telah ditemui dari tingkat bawah, bersama-sama dengan tembikar yang turut mengandungi ukiran Kharoshthi. Tugu binaan itu ditinggalkan pada abad ketiga Masihi, berikutan kemusnahan yang meluas disebabkan oleh gempa bumi.

Kuil Buddha Barikot “Baharu”.

Sementara keputusan pentarikhan karbon dikeluarkan, ahli arkeologi mempunyai sebab kukuh untuk mempercayai penemuan itu bertarikh sekitar abad kedua sebelum masihi.

Melalui petunjuk dan dapatan yang ditemukan. Ahli arkeologi meyakini kuil Buddha yang dibina di kawasan Barikot ialah sezaman dengan Empayar Maurya kerana Maurya berkembang di negeri Bihar(wilayah di India) dan merupakan empayar pertama yang merangkumi sebahagian besar benua kecil India.

Ahli arkeologi mendapati bahawa kuil itu dibina di atas tinggalan struktur terdahulu(yang telah musnah) dengan stupa kecil. Struktur ini mendahului zaman Indo-Yunani (yang berlangsung dari abad kedua SM hingga abad pertama Masihi di Utara dan Barat Laut India) dan dibina sekitar 150 SM, semasa pemerintahan raja Indo-Yunani Menander I atau salah seorang daripadanya. Tradisi Buddha mengatakan bahawa Menander I memeluk agama Buddha.

Bandar Barikot Purba

Teks Yunani dan Latin kuno menyebut kota Bazira atau Vajrasthana yang dikepung oleh Alexander The Great.

Bazira ialah kota Barikot moden di Pakistan. Stratigrafi tapak ditambah dengan pentarikhan karbon telah mendedahkan bahawa bandar itu sememangnya wujud semasa kempen Alexander the Great pada 327 SM.

Bazira adalah pusat penting untuk menguruskan lebihan pertanian Lembah Swat, yang cukup besar untuk wilayah itu. Memandangkan faktor iklim, bijirin boleh dituai dua kali setahun di rantau Swat. Oleh itu, ia berfungsi sebagai “breadbasket” untuk Alexander dalam usahanya menakluk India.

Selain monumen Buddha, misi itu juga menemui kuil Shahi, nekropolis kecil dan reka bentuk jalan yang terbentang luas hingga ke pusat bandar. Kuil Buddha yang ditemui pada 2021 menimbulkan spekulasi bahawa jalan purba itu mungkin merupakan jalan ke kuil di sepanjang jalan utama yang menghubungkan acropolis(pusat bandar) dengan bahagian pinggir bandar.


Maksud disebalik Kekasih Awal dan Akhir, Kekasih Zahir dan Batin

Kita sering kali mendengar ayat itu, tapi jarang-jarang mengerti akan maksudnya.

1.Al-Awwal ( Maha Permulaan/Maha Pertama)

– Zat yang pada kewujudan-Nya tidak didahului oleh sesuatu yang lain.
– Dia tidak memerlukan orang lain kerana di atasnya sudah tidak ada sesuatu.
– Menjadi sandaran bagi segala yang wujud termasuk fenomena, perasaan dan musibah.

Kesan pembelajaran al-Awwal akan menyebabkan kita hilang segala perasaan tidak baik seperti dendam, benci dan iri hati.

Kita juga akan sedar bahawa segala musibah bermula daripada Al- Awwal.

2. Al-Akhir (Maha Penghabisan/ Yang terakhir)

-Zat yang kekal terus setelah habisnya sesuatu yang maujud
-Allah S.W.T yang mula-mula, kepada-Nya lah tempat kembali di akhir.

3. Al- Zahir

– Zat yang kedudukannya berada di atas makhluk-Nya.
– Lalu, dengan kedudukan itu dia bertindak melihat dan menyaksikan dengan ilmu-Nya.
– Kemudian, dia bertindak mengatur makhluk dengan kekuasaan-Nya.

Kesan pembelajaran Al-Zahir, kita akan redha( kemuncak ketenangan), tawakal dan ikhlas menerima sebagai orang yang berada diposisi hamba.

– Zat yang Al- Zahir juga berupaya menyatakan dan menampakkan kewujudan-Nya dengan bukti-bukti dan tanda-tanda ciptaan-Nya.

-Apabila kita melihat sesuatu yang mengagumkan, itu bererti kita melihat Allah yang sedang mempamerkan diri-Nya Al-Zahir.

4.Al- Batin
-Allah memiliki pengetahuan terhadap sesuatu yang batin ( tersembunyi) dan berupaya menghalang manusia daripada mengetahui sesuatu yang batin.

Contoh, peristiwa barang tiba-tiba hilang.

Dari zahir yang paling tinggi sehingga batin yang paling halus dan tak nampak.
Batin bukanlah bererti zat yang semakin mengecil.

Sifat kebatinan-Nya di bawah ( bukan paling rendah) tetapi di bawah itu bererti halus dan tidak terlihat daripada pandangan mata.

Artikel dikirimkan oleh Cikgu Wanny untuk The Patriots.

Rujukan: Kelas Dr.Sholihah Kaswari
Rujukan : Buku Penjelasan Asmaul Husna- Ibnu Kathir